text:
02 October 2007
Lawt lu na n-htoi hpe la nga na malai, lawt lu na lam hpe mahtang tam shakut nga ai amyusha ni tai nga ra na saga ai
Layang U Ra
"Dai ni na mungkan ndai gaw, gwi ai wa a matu mungkan sha re" nga nna tsun kajai gumhkawng nga ai ga hkaw ni hpe na hkrup dat shagu, anhte Jinghpaw Wunpawng amyusha ni mung, anhte amyusha ni hta byin hkrum hkra nga ai mabyin masa lam ni hpe sung sung bai kahtap myit a-ru yu let, "anhte galaw sa wa ra na lam gaw hpa baw wa rai nga ai kun?" ngu ai mahtai hpe jawm tam nna tatut jawm hkrang shapraw sa wa ra na aten nan rai nga sai ngu yang n-shut na ga ai. Shaning shachyaw nna anhte amyusha ni jawm shakut shaja nga ai 'amyusha lawt lam (national liberation)' ngu ai bandung de du dep wa lu na matu kadai gaw ahkyak dik htum ai shara hta rai nga ai rai kun? Kadai hpe kam hpa nna shamu shamawt dat ai rai yang, anhte amyusha ni teng teng lawt wa lu na lam rai kun? - ngu ai gasan ni a mahtai ni hpe mung amyusha ni yawng hkrawn hkrang chye na da ra na aten nan rai nga saga ai.
Anhte Jinghpaw Wunpawng amyusha ni yawng wa tinang a amyu hte mungdan hpe tsaw ra ai ni hkrai rai nga ga ninglen, anhte a 'amyusha lawt lam' ngu ai hkrun lam labau hta, dai ni ten du hkra rai tim, tang du hkra lak lak lai lai rai nna rawt wa, jat wa, galu kaba wa ai lam ni nnga shi nga ai lam hpe yu yang, anhte amyusha ni a amyusha lawt lam tam ai lam hta 'ning-ra nga ai lam ni nga ai majaw re' ngu ai lam hpe yin la ra na ga ai. Teng sha tsun ga nga yang, "marai langai ngai gawng malai tai nna a-ja a-wa shakut shaja dat ai rai yang, shing n-rai uhpung uhpawng langai ngai grai rai shakut shaja dat ai rai yang, anhte amyusha ni yawng lawt wa lu na lam rai nga ai" ngu nna chye na hkam la da ai amyusha ni law law naw rai nga ai lam gaw, anhte amyusha ni a lawt lam tam ai lam hta dingbai dingna lam kaba langai mi nan rai nga ai. Lam mi hku nna tsun ga nga yang, amyusha lawt lam a matu tinang nan gaw hpa mung shakut shaja lawm ai lam nnga ai sha, manang ni shakut shaja nna lu wa na n-htoi hpe sha a-la dingda nga ai amyusha ni naw tai nga shajang na hku rai yang gaw, tinang shakut shaja ai rai yang she, tinang ra ai lam ni hpe lu la mai nga ai dai ni na mungkan ndai hta, anhte Jinghpaw Wunpawng amyusha ni a matu amyusha lawt lam bandung ngu ai gaw, yupmang mang nga ai madang hta sha she naw matut nna rai nga na ga ai.
Lawt mayu ai amyusha ni teng ai rai yang gaw, dai ni na aten hta Wunpawng annau ni yawng mung "ngai hte nye amyusha ni yawng lawt wa lu na matu gaw, ngai hkum nan hta she madung nga a hka!" ngu nna hkam la let, amyusha lawt lam a matu tatut shakut shaja nga ai ni nan tai nga ra na saga ai. Tinang ra sharawng nga ai, tinang a myit kata hta katu nga ai, 'amyusha lawt lam' ngu ai hpe makoi magap da na aten nan n-rai nga saga ai zawn, amyusha lawt lam hte seng ai lam ni hpe tatut galaw sa wa na lam ni hta mung, nawku hpung law, mungmasa hpung law, 'development' galaw ai hpung law, waw ra law, le ra law... ngu nna garan ginhka hkat nga na aten nan mung n-rai nga saga ai. Amyusha lawt lam hte seng ai tatut magam bungli kaji kaba ni yawng hpe, anhte amyusha ni yawng myit hkrum mang rum ai hte jawm shachyen shaja galaw gunhpai shajang nga na lam sha ahkyak dik nga sai lam rai nga ai.
Hkrak sha tsun ga nga yang, anhte a amyusha ni yawng lawt lu na lam hpe shakut shaja sa wa ai lam hta, mungmasa uhpung uhpawng ni hte laknak hpai ai uhpung uhpawng ni chyu sha jawm shamu shamawt nga ai madang hte sha gaw, tatut byin tai awng dang wa lu na lam n-rai shi nga ai zawn, amyusha ni hkum dingdek nan tatut shang lawm, ap nawng, karum madi shadaw lawm ra na lam gaw, dai ni na anhte amyusha ni yawng a labau lit nan rai nga sai ngu yang n-shut na ga ai. Dai hte maren, nang ngai Wunpawng annau ni hkum dingdek gwi gwi hpaw tsun nna hpyi lajin sa wa ai lam rai yang chyu sha, tatut magam bungli lam ni mung masan sa wa lu na lam rai nga ai.
Tsaw ra ai hpu nau ni e, n-dum shamyi rai nna anhte amyusha ni jawm nga shalai kau lai wa sai ahkying aten ni hpe bai n-htang lu la lu na lam gaw nnga saga ai rai tim, dai ni jang Wunpawng annau ni yawng myit hkrum lahkrip ra ra rai nna amyusha lawt lam a matu mahkrun tam nna jawm shakut shaja sa wa ai rai yang, hpang n-hkrat shi na ga ai. Kaga waw ra, le ra, nga nna myit naw jawm ung ang nga na aten mung n-rai nga saga ai. Anhte amyusha ni a lawt lam hpe anhte amyusha ni nan jawm tam shakut la ra nga saga ai. Lawt lu na n-htoi hpe sha a-la dingda nga na malai, lawt lu na lam hpe mahtang tatut tam shakut nga ai amyusha ni tai nga ra na saga ai zawn, lawt lam hpe shawng lu da ngut ai rai yang chyu sha, kaga 'development' hte seng ai magam bungli kaji kaba ni yawng hpe mung, tang du ai kaw du hkra shachyen shaja sa wa lu ai amyusha ni byin tai wa lu na lam rai nga ai rai.
"Dai ni na mungkan ndai gaw, gwi ai wa a matu mungkan sha re" nga nna tsun kajai gumhkawng nga ai ga hkaw ni hpe na hkrup dat shagu, anhte Jinghpaw Wunpawng amyusha ni mung, anhte amyusha ni hta byin hkrum hkra nga ai mabyin masa lam ni hpe sung sung bai kahtap myit a-ru yu let, "anhte galaw sa wa ra na lam gaw hpa baw wa rai nga ai kun?" ngu ai mahtai hpe jawm tam nna tatut jawm hkrang shapraw sa wa ra na aten nan rai nga sai ngu yang n-shut na ga ai. Shaning shachyaw nna anhte amyusha ni jawm shakut shaja nga ai 'amyusha lawt lam (national liberation)' ngu ai bandung de du dep wa lu na matu kadai gaw ahkyak dik htum ai shara hta rai nga ai rai kun? Kadai hpe kam hpa nna shamu shamawt dat ai rai yang, anhte amyusha ni teng teng lawt wa lu na lam rai kun? - ngu ai gasan ni a mahtai ni hpe mung amyusha ni yawng hkrawn hkrang chye na da ra na aten nan rai nga saga ai.
Anhte Jinghpaw Wunpawng amyusha ni yawng wa tinang a amyu hte mungdan hpe tsaw ra ai ni hkrai rai nga ga ninglen, anhte a 'amyusha lawt lam' ngu ai hkrun lam labau hta, dai ni ten du hkra rai tim, tang du hkra lak lak lai lai rai nna rawt wa, jat wa, galu kaba wa ai lam ni nnga shi nga ai lam hpe yu yang, anhte amyusha ni a amyusha lawt lam tam ai lam hta 'ning-ra nga ai lam ni nga ai majaw re' ngu ai lam hpe yin la ra na ga ai. Teng sha tsun ga nga yang, "marai langai ngai gawng malai tai nna a-ja a-wa shakut shaja dat ai rai yang, shing n-rai uhpung uhpawng langai ngai grai rai shakut shaja dat ai rai yang, anhte amyusha ni yawng lawt wa lu na lam rai nga ai" ngu nna chye na hkam la da ai amyusha ni law law naw rai nga ai lam gaw, anhte amyusha ni a lawt lam tam ai lam hta dingbai dingna lam kaba langai mi nan rai nga ai. Lam mi hku nna tsun ga nga yang, amyusha lawt lam a matu tinang nan gaw hpa mung shakut shaja lawm ai lam nnga ai sha, manang ni shakut shaja nna lu wa na n-htoi hpe sha a-la dingda nga ai amyusha ni naw tai nga shajang na hku rai yang gaw, tinang shakut shaja ai rai yang she, tinang ra ai lam ni hpe lu la mai nga ai dai ni na mungkan ndai hta, anhte Jinghpaw Wunpawng amyusha ni a matu amyusha lawt lam bandung ngu ai gaw, yupmang mang nga ai madang hta sha she naw matut nna rai nga na ga ai.
Lawt mayu ai amyusha ni teng ai rai yang gaw, dai ni na aten hta Wunpawng annau ni yawng mung "ngai hte nye amyusha ni yawng lawt wa lu na matu gaw, ngai hkum nan hta she madung nga a hka!" ngu nna hkam la let, amyusha lawt lam a matu tatut shakut shaja nga ai ni nan tai nga ra na saga ai. Tinang ra sharawng nga ai, tinang a myit kata hta katu nga ai, 'amyusha lawt lam' ngu ai hpe makoi magap da na aten nan n-rai nga saga ai zawn, amyusha lawt lam hte seng ai lam ni hpe tatut galaw sa wa na lam ni hta mung, nawku hpung law, mungmasa hpung law, 'development' galaw ai hpung law, waw ra law, le ra law... ngu nna garan ginhka hkat nga na aten nan mung n-rai nga saga ai. Amyusha lawt lam hte seng ai tatut magam bungli kaji kaba ni yawng hpe, anhte amyusha ni yawng myit hkrum mang rum ai hte jawm shachyen shaja galaw gunhpai shajang nga na lam sha ahkyak dik nga sai lam rai nga ai.
Hkrak sha tsun ga nga yang, anhte a amyusha ni yawng lawt lu na lam hpe shakut shaja sa wa ai lam hta, mungmasa uhpung uhpawng ni hte laknak hpai ai uhpung uhpawng ni chyu sha jawm shamu shamawt nga ai madang hte sha gaw, tatut byin tai awng dang wa lu na lam n-rai shi nga ai zawn, amyusha ni hkum dingdek nan tatut shang lawm, ap nawng, karum madi shadaw lawm ra na lam gaw, dai ni na anhte amyusha ni yawng a labau lit nan rai nga sai ngu yang n-shut na ga ai. Dai hte maren, nang ngai Wunpawng annau ni hkum dingdek gwi gwi hpaw tsun nna hpyi lajin sa wa ai lam rai yang chyu sha, tatut magam bungli lam ni mung masan sa wa lu na lam rai nga ai.
Tsaw ra ai hpu nau ni e, n-dum shamyi rai nna anhte amyusha ni jawm nga shalai kau lai wa sai ahkying aten ni hpe bai n-htang lu la lu na lam gaw nnga saga ai rai tim, dai ni jang Wunpawng annau ni yawng myit hkrum lahkrip ra ra rai nna amyusha lawt lam a matu mahkrun tam nna jawm shakut shaja sa wa ai rai yang, hpang n-hkrat shi na ga ai. Kaga waw ra, le ra, nga nna myit naw jawm ung ang nga na aten mung n-rai nga saga ai. Anhte amyusha ni a lawt lam hpe anhte amyusha ni nan jawm tam shakut la ra nga saga ai. Lawt lu na n-htoi hpe sha a-la dingda nga na malai, lawt lu na lam hpe mahtang tatut tam shakut nga ai amyusha ni tai nga ra na saga ai zawn, lawt lam hpe shawng lu da ngut ai rai yang chyu sha, kaga 'development' hte seng ai magam bungli kaji kaba ni yawng hpe mung, tang du ai kaw du hkra shachyen shaja sa wa lu ai amyusha ni byin tai wa lu na lam rai nga ai rai.
Posted by KBG at 4:37 PM 3 comments
Labels: Opinion/Analysis
Subscribe to: Posts (Atom)


c: text/html

text:
Marip La Wawm
Auckland, New Zealand
Dai ni na ten hta Jinghpaw mung kaw byin nga ai majan gaw mung masa salang ni law law wa ndai wa majaw, htaw ra wa a majaw nga nna ding lun taw nga ma ai.
Ngai mu mada ai gaw ndai majan gaw Thein Sein, Min Aung Lai hte Aung San Su Kyi ni atsawm sha bawngban na KIO/KIA a mung masa hte Hpyen masa hpe adup daw kau ya na matu gasat ai majan sha re.
Shiga dap hkan gaw Thein Sein hte Min Aung Lai she nhtuk hkat ai zawn zawn nga nna shiga ni shapoi nga ma ai. Ndai zawn yuk jahkuk re myit jasat hte kasat ai mjan gaw yu ntsawm rai sum a grawp mat na ra ai loook,...... La yu nga mu
--------------

robotstxt: allowed

filter: keep


text:
Anhte Wunpawng Mungdan Shanglawt lu na matu woi-awn ningshawng tai nga ai Hkungga, tsaw ra kam hpa ai, Myu tsaw, Mung tsaw share shagan ni e…
Ya yang e anhte Jinghpaw Wunpawng Mung daw hte lahta Sam mung hta KIA ni hte myen ni gasat nga ai hte seng nna anhte buga kaw na ni gaw ndai hku mu mada ga ai. Ya anhte ni gaw shi ga hpe gaw madung hku nna Radio hte DVB tv ni madat, yu nna sha, myit n-dik ka-un nga ga ai.
Ya yang e gap hkat nga ai lam hpe kaji mi mung n mai jahkring na re, gap hkat jahkring na nga yang anhte buga hkan e nga ai amyu sha ni grai pawt wa ma ai. Gap hkat jahkring na lam hpe Kaji mi pyi n hkraw ma ai. Anhte buga shara shagu hkan e nga nga ai amyu sha ni mung rawt malan magam hkrun lam hta shang lawm na matu yawng jin jin sha re.
Hpa majaw nga yang, ya aten hta, mung masha ni sha jamjau nga ga ai re. Anhte hpe Myen hpyen ni gaw roi rip ai, zingri ai, dip da ai, dai zawn re ai hpe kachyi mi pyi n ra sharawng ga ai. n kam hkam ga ai. Matut nna mung zingri na, roi rip na sha naw rai nga ai. Raitim ya yang gaw anhte buga shara shagu hta nga nga ga ai amyu sha ni mung hkam sharang kau na re, machyi hkam kau na re, shanglawt lu wa ai shani gaw ngwi pyaw na re hpe myit mada let, ya yang e gaw machyi hkam kau na ga ai. Rawt malan gasat na magam bungli hta mung shang lawm na jin jin rai nga saga ai. Lu ai laknak hpai, lang nna gasat na re. Ya na zawn re ai rawt malan hkrun lam hta gaw machyi mung hkam ra ai, sum mung sum hkam ra ai, si mung si hkam ra ai lam hpe anhte chye na nga ga ai. Dai rai yang she lani mi hta anhte myit mada ai pandung rai nga ai manu dan ai shanglawt nam chyim lu na re.
Lai wa sai aten ni hta mung anhte a kanu kawa ni, kashu, kasha ni a du, baw, law law ap nawng lai wa ma sai. Dai ni yawng gaw anhte amyu sha ni shanglawt lu na matu arang bang ai lam rai sai. Hpa lam hta raitim arang bang ai lam nga ra ai. Arang bang ai ngu ai gaw kaman lila n rai na re. Nsin lai jang, nhtoi htoi wa na re.
Shanglawt ni rawt malan ai gaw ya na zawn nhkru ai, n tara ai, Roi rip ai, zingri ai kaw na lawt na matu she rawt malan ai re. Myen hte bai pawng na matu n rai nga ai. KIO/KIA ningbaw kaba ni mung myen hte naw pawng mayu ai zawn zawn, n gwi ai zawn zawn hkum galaw mu, hkum ung-ang mu. Ya yang jamjau nga ai Mung masha ni hpe mung n agam ra ai, awng dang hkra she shakut ga. Anhte amyu sha ni hpe Karai Kasang mung grai karum nga ai, matut nna mung karum na re. Anhte kam sham nga ai Karai Kasang gaw anhte a Awng Padang re.
Myu tsaw Shayi langai
Lambraw Yang
---------------------------------------------------------------------------
Laika ndai hpe shalai shagun ya ai Slg. Nsang Gum San hpe Chyeju dum ga ai.
OKA


text:
skip to main |
skip to sidebar
Majan Bai matut manoi gasat hpang wa sai ( Kyuhpyi karum ga )
April 2, 2014 ya shani hta Sam Mung dingdung daw KIA Masat (4) Dap Ba Dap Dung (38) na myu tsaw share ni hte myen asuya dap Hk-M-Y-(601) hpyen hpung ni Pang Hkawn kaw gasat poi byin ai lam na chye lu ai. Ndai gasat poi hta myen asuya maga na marai (3) si nna marai (4) ram hkala kaba hkrum mat ai lam na chye lu ai.
Bai, April 3, 2014 ya shani hta KIA Masat (4) Dap Ba Dap dung (36) na KIA MHH Kung (2) ni hte myen asuya dap Hk-M-Y-(568) ni Loi Lak hte Nam Se Pa lapran kaw ang katut gasat poi byin ai lam na chye lu ai. Myen asuya dap ni hkra machyi ai law wa ai majaw bai htingnut mat wa ai kaw MHH Kung (5) ni hte kalang bai gasat poi byin ai lam na chye lu ai. Ndai gasat poi (2) hta myen asuya maga na laja laja si hakala hkrum mat ai lam na chye lu ai, tinang KIA maga na gaw Krai Kasang chyeju a majaw hpa nra ai lam mung matut na chye lu ai.
April 3, 2014 ya shani hta Myen asuya dap Hk-L-Y-(69), Hk-M-Y-(325,567) pawng hpawn n-gun (150) daram gaw hpyen modo kaba (7) tup hte Nam Hkam maga de nna Man Wing de lai lung wa sai lam na chye lu ai, ya yang dai hpyen hpung gaw Man wing kaw nna KIA masat (3) Dap Ba Dap Dung (27) ginra Lagat Daw ngu ai shara kaw bai du nga sai lam na chye lu ai.
Bai, April 3, 2014 ya shani hta sha KIA masat (3) Dap Ba Dap Dung (12) ginra Man Ta, Han Htet ginra hta shamu shamawt hkawm ai Hk-M-Y- (601) n-gun (80) daram gaw KIA Dap Dung (27) ginra Mung Hkawng de bai du shang wa sai lam na chye lu ai.
Bai, April 3, 2014 ya shani hta sha Sam Mung dingdung daw Kut Hkai de na myen asuya dap Nu (88) ni Modo kaba (52) tup N-gun (1000) grupyin gaw Muse Nam Hkam maga de lai lung wa sai lam na chye lu ai. Modo (3) gaw Mung Yu kaw hkring nna, Nam Um hte (105) Mile lapran kaw Modo (8) hkring rai, nam ai Modo (41) tup gaw hpyenla hpring hpring htaw nna Muse Nam hkam maga de lai yu wa sai lam na chye lu ai. Ndai hpyen hpung gaw shana maga de 4:00pm daram hta KIA Dap Dung (27) ginra Man Wing mare de du shang wa nna Man wing laika sharin jawng kaw htaw sa da sai lam na chye lu ai, Man wing de du shang wa ai hpyen n-gun yawng (800) daram re lam mung na chye lu ai.
Myen asuya dap ni gaw ndai laman Jinghpaw Mung KIA Masat (3) Dap Ba ginra de laja lana hpyen n-gun kaba hte bai htu shadut lung wa nga ai majaw ndai laman KIA Masat (3) Dap Ba ginra ni hta Majan Poi kaba bai nyin wa na masa nga ai nga nna KIA shawng lam ginra na du salang ni tsun shana wa ai.
Myu sha ni yawng Ja Ja kyu hpyi myit dum ya na lam mung ndau shana hpyi lajin dat ai law.....


text:
Sara Marip Naw San
Ngai Nang hte rau Rai Nga Nngai
Esaia 41:10
(June 22, 2008)
Sara Marip Naw San
Shinggyim masha ni a asak hkrung lam hpe ban masum garan nna jawm dinglik yu ga. Shinggyim masha ngu ai ni yawng gaw, myit ru myit yak ai lam lu ai ni hkrai rai ga ai.
I. Ma Kaji Prat
Ma kaji ten hta sha mayu ai n lu sha yang, tinang ra sharawng ai ginsup rai n lu la yang, ginsup mayu ai ten n lu ginsup dat yang, pawt ai shalu ai hkrap ai hte myit n pyaw ai lam hpe madun dan chye ma ai. Jahpawt yup rawt ai hte hkum san, hka shin, lusha sha, jawng sa, bai du wa ai hte tuition, ngut ai hte homework galaw ra re ai majaw “Ngai gara ten hta she lu ginsup na rai taw?” nga ai ga san hte rau myit ru chye nga ai.
II. Ramma Prat
Hpaji tam ai ten manang ni a lahkam n dep yang, madang n dep yang, myit hki lit li la nga ai. Kanu kawa hpung up sara Rev. Hpauyawng Tu Mai dinghku la wa pyi TOEFL marks 603 lu ai da! ngai mung naw shakut dat yu de ga! nga, tinang bai htai dat yang gaw 503 sha lu, myit htum hpa..... Ramma manaw manang ni lang dan ai prat dep, arung arai, bu hpun palawng ni tinang n lu yang myit kaji, Ja gumhpraw shang lam hpaga yum ga galaw yu yang mung amyat nlaw, arang nkaw, maroi nni, masin nsi, Tsam mari mai gan sa na lajang yu yang masha ni masu bai katut nna nga manga yawng tawm hprang, myitru myityak ai lam ni tsun nma, law la nga ai.
III Sakkung prat
Sakkung kanu kawa ni a myitru myityak lam ni
-tinang a kasha ni rai nkai re ai ni hte dinghku tam shang mat kun?
-tinang a kashu kasha ni nga mu nga mai nga ma ai kun?
-kan bau bungli hpe san seng ai hku atsawm gaw galaw lu galaw sha nga ma ai kun?
-Masha shada myit masa nbung na, nchye na hkat ai ten
-Ja gumhpraw mayak manghkang byin ai ten,
-machyi makaw hkrum wa ai ten
-hkrit tsang hpa du hkra ladaw(hka /wan /nbung laru /nnang nawn /mawru /hku hku hpang gara) hkrum ai ten ni hta myit htum shoi chyum chye nga ga ai.
Ya hte ngai tsirung rawng ai ten na lam; ga lajang na matu operation theatre kata de du ai ten, masin htuk htak, hkum ting kahprap ngai hpe kaning rai wa jawm gala ga ya na kun? ngu myit ru myit tsang let shang mat wa ni ai. Operation ngut ai hpang lak san gawk nlu ai majaw shawa gawk kaw tawn da masai. Makau na wa machyi ai hpe yu nna tinang grau machyi, tinang madai ai nsen a majaw makau mayang ni nga npyaw, shada yu hkat nna machyi ai lam grau ai zawn ngu hkam sha, “ special room lu taw le!!!” ngu... Hpang shani laksan gawk lu ai hte, um! ya chyawm gaw ngwi pyaw simsa hte hkring sa la yu de ga! Shana nsin sin wa magang shingran katsi wa magang, myit hta garen garen nga, shim lum ai lam nlu la “mi....na, shawa gawk kaw rai taw le....., kaga machyi masha ni hte wu wu di di rai myit lum na zawn she bai nga, amyit shawshi shap mat yu ni ai.
Shakawn Kungdawn 46:1
“ Karai Kasang gaw anhte a Shingbyi shara hte n’gun rai nga ai. Ru tsang ai aten e karum na jin nga chyalu rai nga ai”
Shinggyim masha ni myit ru myit tsang myit daw myit hten na lam ni pru wa ten hta tinang hpe karum la na kadai? shawng de, hpang de, pai de, hkra de mada let karum la na wa hpe tam chye nga ga ai;
Rai timung, lahta de Karai Kasang hpe tam na malap chye nga ga ai.
ang hkam sara ni gaw degree grai tsaw ai, grai kahtet ai wan hte shabyang jasan jaseng dat yang she gumhpraw jet, ja jet lu la nga ai.
Shakawn Kungdawn 66:10
“Gumhpraw hpe zawn anhte hpe shabyawng yu nit dai.”
Kalang mi na, ja gumhpraw lusu ai sahti wa gaw “Sam” ngu ai shangun ma Hkristan la kasha hte rau gumra leng jawn nna nam de hkaipyek gap sa wa ma ai. Hkrun lam e gumra leng shakrai hten ai majaw bai gram lajang ai shaloi “Sam” gaw lata adep sha nu ai. N’gup kaw na ga kinsha ndum shami a kajawng sha tsun shapraw kau dat ai shaloi, tinang hkum dum dat ai majaw kalang ta Karai Kasang hpe mara raw hpyi nem tawngban nu ai. Sahti wa dai hpe mu yang, “Nanhte hkristan ni hpe yu ba la ai; ngai gaw hkristan nrai tim ngamu ngamai ai, nanhte hkristan ni gaw nau kahprup la myit dai.” ngu jang Sam gaw mahtai nchye jaw, mau am mat nga ai.
Dai aten hta nam hkaipyek lahkawng pyen lai wa ai hpe mu wu yang Sahti wa gaw shi a sanat hpe ret di hta lang nna, gap jahkrat dat nu ai. “Si taw ai hkaipyek hpe tawn da nna, kasawt hkra nna kahprup taw nga ai hkaipyek hpe sa rim su ngu wu ai.
Sam gaw Sahti wa hpe jaw na mahtai lu ni ai. “Anhte hkristan ni gaw tsa dan agung alau kaw nna lawt lu na matu kahprup taw nga ai hkaipyek hte bung nga ai; nang sahti wa gaw wawra hkaipyek jasi sha rai nga nit dai” ngu htan wu ai.
Roma 7:15
“ Ngai shachyen ai bungli hpe ngai nchye nngai, ngai n galaw mayu ai lam galaw nga nngai, ngai ndawng nyawt ai bungli sha agalaw nga nngai.”
2006 ning October 2 ya shani Yangon-Mandalay nbungli hkrun lam; Mandalay kaw galaw na lawuga ginwang (LGZ) kasa hpawng de lung wa na matu E.C Member marai masum (Rev.Marip Ja Naw Jr, Sarama Kaba Maran Nang Doi, Sara Marip Naw San) hkarang leng lekmat, mawdaw lekmat kade lajang yu tim nlu sai majaw byin mai ai hku nbungli hte lung mat wa saga ai.
Lam dingyang apyaw angawn, “Kade nna yang Mandalay International Airport du shang wa sana re majaw................” ngu shana wa ai majaw du wa re sai ngu kabu ai myit hte shinggan de mada dat yu yang, “Le...........nbungli kagat ai lam re ngu hpaw madun tawn ai pripla wan hte anhte a nbungli wa nda de bat” bai! kalang lata Pilot ni lamu ganghkau de bai ma ja e rawt gawt lung mat wa ai gaw............Myi hprap gala ai mu hte htem, marang kaba htu nna ningsin chyip hpa nmu lu mat saga ai. Myit kaji ai lam gaw tsun hpa nnga, Sumsing Lamu hte grau ni wa yang kabu na malai shinggyim masha re ai majaw hkrit myit ni rawng wa ga ai. Sarama kaba Nang Doi a Shakawn Kungdawn 23 chyet shakrai ai lam 23 lang dang bat kau ai hpang myi hprap gala ai ten, tsam mari lam tam mu la nhtawm nbungli dabang de yu wa lu saga ai. Karai Kasang a chyeju san san re.
“Hkum hkrit et, Ngai nang hte rau rai ngai nngai.” Esaia 41:10
Htingnai Ginwang, Mogaung Sinna hkran buga gaw shaning shagu N nyang hka tung nna hka lim mat mat rai nga ai. N tsa lam maram yu yang myit htum shoi hpa lam rai nga ai. Raitimung ndai zawn shaning shagu wa kashin kau ya ai zawn rai mat ai majaw htawk dang, du tawn zawn re li amyu myu nbyin hkrum ai lam na chye lu ga ai. Sharu shatsang ai zawn rai tim, akyu jaw ai lam she rai nga ai.
Nbung laru hpyen, hka lim hkrum ai ni a jamjau tsin yam, si hkrung si htan re ai sumla VCD ni grai dut nga ma ai. Sara Lahtaw Zau Sam gaw, “hkau e, nang tsi rung yu ai nna shi ai. nang dai sumla yu nna masin gahprap wundoi mat ma lu, nang hkum yu”, nga hpaji jaw ai. Dai VCD sumla ni hpe yu ai kanu kawa nkau mi gaw, dai tsinyam hkrum sha ai ni a ru yak shoi chyum lam, matsan yu dum na zawn re mabyin ni, hkrit hpa si mang ni hpe yu nna shat nlu sha, yup npyaw myit kaji, myit kahpra let shim lum ai lam nnga ai zawn nga wa ma ai da.
Lahta de tsun mat wa ai myit ru myit yak lam ni hkrum kadup wa ai ten hta “Hkum hkrit et, ngai nang hte rau rai nga nngai.” (Esaia 41:10 ngu ai chyum ga gaw Isaraela masha ni a matu sha nrai, anhte yawng a matu nan rai nga mali ai.
2008 ning June 16 ya shani na Our Daily Bread hta ka da ai lam, John Newton shagawp ai “The kite, or pride must have a fall” ga shagawp kaw na maisau galang a lam hpe hti, sumru yu yang~ dai maisau galang gaw shi du taw nga ai lamu gangkau kaw myit ndik ai sha, shi hpe gyit hkang da ai sumri hpe gang di kau nna, grau tsaw ai, grau dam lada ai summwi ni hpang de pyen lung mat wa yu we ga nga myit lu ai hte sumri hpe abrut di kau dat nu ai. Dai shaloi myit mada ai hku nbyin wa ai sha hkang ai wa nnga sai majaw lahta de pyen lung na gaw raw, ga de she di hkrat mat wa nu ai.
Anhte mung kalang lang sawn chye ga ai. Ndai gyit hkang tawn ai ruyak lam, myitru shoi hpa lam ni gaw kaja wa nga yang tinang a asak hkrung lam grau mai kaja wa na lam de shading sharai ya ai lam ni she rai a hka!
Anhte Karai hpe mahkawn shakawn ai senhkum choir shakawn mahkawn ni hpe yu yu ga, nsi note asan sha ka da ai mahkawn hpe mahkawn yang yu maya mahku nsen rawng ai mahkawn sha rai nga ai. Nsi note kata kaw nmyit mada ai Accidentals ngu ai (Sharp, Flat, Natural) kumla ni shang wa yang mahkawn hkawn ai wa madum sumpyi dum ai wa hpe sharu shayak ai lam galaw ai zawn tai nga ai. Raitimung grau ngwi ngawn htap htuk ai mahku nsen ni hpe nmyit mada ai sha lu mahkawn, dum shakawn lu ga ai.
Karai shakawn mahkawn No.(439) ‘Kam Sham Nga U’ hpe Baylus Benjamin Mckinney ngu ai Music Ninghkrin wa shagawp shalat da ai mahkawn rai nga ai. Ndai shakawn mahkawn gaw anhte a makam masham lam hpe htawng madun dan nga ai. Myit yu ai hte jawm mahkawn shakawn ga.
“Hkum hkrit et, ngai nang hte rau rai nga nngai.” Esaia 41:10


text:
7.10.2015 ya shani 11:30 hta Myen Hpyen Makawp Maga Dap Rung Daju (hkarang) , Masat (1) Majan Zai Du Daju Tun Tun Nawng (moi na Jinghpaw Mung na Tai Hmu) hte kaga du daju 4 daram lawm nna Danai Mare Hkalup Hpung kaw, hpung woi sara ni hpe sa du hkrum shaga ai lam galaw ma ai.
Shi tsun ai hta 'NCA kaw Bawsang Rawt Malan Uhpang 15 kaw na 8 gaw October 15 ya shani ta masat htu na re lam, ngam ai Uhpung 7 naw ngam ai lam, KIO ni n shang lawm na myit n pyaw ai lam, mungdan rawt galu kaba wa na matu gaw simsa ra ahkyak ai lam, shanhte myen asuya ni gaw galoi mung chyinghka hpaw da ya ai lam, nawku hpung ni mung myit hkrum kahkyin gumdin nna simsa lam a matu shakut lawm na lam....
sa du tsun sang lang lai wa sai.
sa du tsun sang lang lai wa sai.
Gen. Tun Tun Nawng hte uhpung ni gaw 6.10.2015 ya shani nbungli hte du nna, 7.10 2015 shani Danai KBC, RC, hte Danai Mare kata na hpunggyi jawng shara (3) kaw hpung woi ni hte laksan shaga hkrum shaga ai re lam chye lu ai.
Mu mada ai lam..
(1). Kachin Mung Shawa gaw Nawku hpung ni hta yawng ngu na daram rai nga ai. KIO gaw nawku hpung ni e madi da na ja taw ai majaw, nawku hpung ni hpe simsa lam ta masat htu ai hta KIO ni lawm lu hkra masa jahpaw tsun garum lawm na matu rai na re...
(1). Kachin Mung Shawa gaw Nawku hpung ni hta yawng ngu na daram rai nga ai. KIO gaw nawku hpung ni e madi da na ja taw ai majaw, nawku hpung ni hpe simsa lam ta masat htu ai hta KIO ni lawm lu hkra masa jahpaw tsun garum lawm na matu rai na re...
(2). Masat (1) Zai Du Daju wa nan sa du nga ai re majaw, Hugawng Pa kaw na ya hpaw taw nga ai Dum Bum na Yamut Pat Maw (Dung 14 gingra) de majan man laja lana baw na masing wa gren jahkrat nna, KIO a shang gumhpraw hpe pat kau ya na matu rai na re.
(3). Danai KBC, Catholic, hte Hpunggyi jawng shara (3) hta sa sanglang ai re majaw, mung shawa ni hku nna shanhte a majan baw ai lam gaw ginra simsa lam a matu re ngu kaja ai hku mu ya na matu shawng sa jahpra ai lam mung rai na re.
Anhte a awng padang Yehowa Karai Kasang.. WP amyu sha ni myen hpyen up ai kata la lawan lawt lu ga law..


text:
Majan shiga gaw Jinghpaw mungdan ting Tai ni chyam bra nga sai lam chye lu ai. Man hkrum bawngban hpawng mung shanhte de na ninghtoi bai n teng mat ai lam a majaw, hpa baw n hkru ai amu bai matut myit mang nga ma ai kun n dang chye tsun ai. Shawnglam Majan Pa de Shi Sumla mabyin hkrak hpe sa shakut dem la ai Sara Naw Ming pala hkra ai majaw tsi rung du nga ai. Ndai ni yawng a matu akyu hpyi ga yaw.
Tsaw ra hkungga ai myitrum manang ni hpang de daini na ga shagawp ningnan, “Mungdan A Ningbaw Ningla Ni Hpang De” ngu ai Myen ga shagawp hpe shagun dat ai yaw.


text:
US Jinghpaw
Wunpawng ni Myen Gumsan Thein Sein hpe Ninghkap
New York September 27, 2012
Daini September 27 ya shani American Mungdan e shanu nga ai
mungdaw shagu na Jinghpaw Wunpawng Amyu sha ni gaw UN Zuphpawng hte kaga ahkyak
ai zuphpawng ni a matu gan du nga ai Myen gumsan U Thein Sein hpe ninghkap
shawa n-gun madun ai lam galaw lai wa sai hpe chye lu ai, n-gun madun ai lam
hpe UN Rung daju shawng e shani ka-ang12:00 – 2:00 pm lapran galaw ai rai nna
3:00 – 5:00 pm lapran hta gaw UN – Myanmar Mission rung shawng e galaw ai re
hpe chye lu ai. Shang lawm ai marai yawng (70) jan rai nhtawm Kachin Alliance
ningbaw ni rai nga ai, Slg. Hkangda Brang San Awng, Dr. Maran Naw Mai, Shayi
Lahkyen Ja Seng Mai ni kaw na woi awn ningbaw ai re hpe matut chye lu ai.
Shingrai UN – Myanmar Mission rung ndaw e n-gun madun nga ma
yang Myen Dat Kasa Rung salang ni kaw nna kata de saw shaga ai hte maren
ningbaw ni rai nga ai Slg. Hkangda Brang San Awng, Dr. Maran Naw Mai hte Shayi
Lahkyen Ja Seng Mai ni gaw Myen Dat Kasa Rung kata de shang shaga ma ai lam hpe
ningbaw ni kaw na tsun dan wa ai, Kachin Alliance ningbaw ni hpe hkrum shaga ai
Myen salang ni gaw U Khin Yi(Immigration), U Thein Htay(Border Affair) hte Myen
Dat Kasa U Than Shwe ni rai ma ai lam hpe matut chye lu ai. Shingrai hkrum
shaga ai lam hta Myen salang ni kaw nna ya ten Myen Asuya hte laknak lang rawt
malan nga ai Ethnic groups malawng hte Cease Fire galaw lu sai lam, Kachin ni hte naw
ginrat nga ai lam ni hpe sanglang dan ai lam chye lu ai..U Thein Htay kaw na
tsun ai gaw media hte shinggan e tsun tak nga ai lam langai: Kachinland
Shawnglam e “majan kasat nga ai Myen
Hpyen Dap gaw President Thein Sein a matsun hpe lale ai ngu tsun kajai nga ai
lam gaw njaw ai..Bamar Tatmadaw gaw President Thein Sein a matsun npu e matsun
hte maren hkrak bungli galaw nga ai re” ngu asan sha tsun dan ai lam chye lu ai, matut nna U
Thein Htay tsun ai gaw Ya President Thein Sein hpe mungkan kaw na grai shakawn shagrau
nga ai ten hta nanhte ya na zawn ninghkap ai lam gaw grai nhtap htuk na re ngu
tsun wa ai shaloi Kachin Alliance ningbaw ni hku nna gumsan Thein Sein hpe ka
ai laika hpe hti dan nhtawm angwi apyaw bai nhtang wa sai lam Kachin Alliance
ningbaw ni kaw na chye lu ai shiga ni hpe matut htawn shalai dat ai rai.
Overseas Kachin Association


text:
Yup Seng Ing
September Yangon, Myanmar ·
Yawng gaw Ma Kaw jan USA mung de Sa di Myen Mung aq matu galaw Lai wa sai amu hpe garu taw nga ma ai.
Shi hku na Myen mung hpe kaning rai lahkam Woi na ngu gaw shi hte shi aq ni nawn ai Myen manang ni Sha chye Na re.
Anhte Myusha ni gaw 2nd class citizen hkrai byin taw Ai. Tsun mayu ai gaw, moi mung Ja wa hpe Madat hkra galaw ra Ai. Ya mung Ma Kaw jan hpe Madat hkra shani ra Ai. N-Dai zawn re gam maka hpe n-galai yang prat tup anhte gaw "defense" maga de re taw nga Na re.
Shi galaw mat Ai yawng gaw Kachin ni aq matu Grai tsang ra Ai. Dai majaw anhte yawng gaw ya ten Baw Sang Kru hpe register galaw Na lam hta na grau ahkyak dik gaw Myen Mung aq lapran hta Gwi Gwi shang tsap lu ai amyu Kaba tai na re nga Ai.
Atsam rawng ai, Ningja rawng ai, Tsun gwi ai, Marai rawng ai shinggyim langai hkrai lata ra Ai aten re.
Myit hkrum yang she Ndai "talent pool" pru wa Na re. Masha mung law law pru wa Na re. Garan taw yang n-gun yawm mat Na re.
Garu taw yang mung Ga sha jan mat Na re. Dai majaw "next step, action" hpe jawm myit let n-dai lam hpe Gwi Gwi a-dawt ga.
Ma Kaw Tsun ai Ga hpe bai Jai Lang ga "without the support of the people nothing will happen". Anhte dum ra ai gaw dai "people" Gaw Anhte re majaw, Anhte aq gam Maka mung Anhte aq lata Kaw re nga ai.
Ahkyak yang sai ni ai ngu majaw ya ten Sai n-ni hkat yang galoi...?
Anhte aq Kachin People Conference galoi galaw Na kun?
Lawan dik ai hku Hkrang shapraw shangun mayu ga ai.
myusha lam hta
Yup seng Ing


text:
New zealand du jing hpaw wunpawng sha ni kawn dai ni anhte a Mungdan hta byin nga ai majan nhtan hte tsin yam tisn dam a matu anhte dang di dep ai made shang lawm shakut nga ga ai.
Majan byin ai hte w.p mung dan hta byin nga ai masa hpe NZ nawku hpung sha gu de akyu hpyi garum la na matu saw lajin laika pa sha bra sai. NZ du j.w sha ni kawn tsin yam masha ni a matu NZ dollar 3635.00 tup hpe june sha ta 28 ya sha ni shalai jaw lu sai. NZ national redio nsen shapoi dap ni hte matut let anhte a mungdan mabyin ni hpe july 5 ya hta shapoi lu saga ai.
NZ kachin community kawn woi awn ai hte NZ du Myenmung bawsang ni hte jawm gum hpawn let satement langai hpe july 11 ya hta seng ang ai NZ asuya dap ni de shalai shabra lu sai. Matut nna july 15 ya hta Wellington kaw nga ai J.W nawku hpung ningbaw ni kawn mung NZ Mungdan a opposition party langai rai nga ai green party a maigan matut mahkai hkring mang wa hte sa hkrum sha ga lu sai hte J.W Mung dan a dai ni na mabyin ni hpe tsun dan lu sai.
Matut na Wellington kaw nga ai J.W hkristan nawku hpung ni hte partners relife development ni woi awn let J.W mung dan hta byin nga ai hpyen yen tsin yam masha ni a matu alu tam ai lamang hpe july 17 ya laban ya shani North Porirua baptist church hta ga law lu sai. Matut nna mung myu sha lamyan hta grau na tang du ai hte galaw sa wa na masing ni nga ai lam hpe chye lu ai.
NZ J.W sha ni a shamu shamawt lam ni
New zealand du jing hpaw wunpawng sha ni kawn dai ni anhte a Mungdan hta byin nga ai majan nhtan hte tsin yam tisn dam a matu anhte dang di dep ai made shang lawm shakut nga ga ai.


text:
Ngai chye na ai labau ngu ai gaw madu hkum or madu a makau grup yin hta sha ni sha gu byin nga ai mabyin masa ni hpe nga ai ngu mu mada ai.
Ndai zawn re mabyin masa ni shaning aten ladaw na wa jang labau hku shing nrai mau mwi langai zawn tai wa ai, dai hta labau gaw mabyin ni hpe aten ladaw ,shaning ni hpe atsawm sha ka mazing kem da ai rai nna, sak se nnga ngup hte sha tsun ai hpe gaw maumwi ngu ai rai nga ai.
Gasha dawn anhte w.p sha ni a labau hta anhte gaw jan ga na re,majoi shing ra na yu ai re le ra re ndai re nga na ngup hte tsun galen ai labau ,maumwi ni law law nga ai rai tim masha ni hpe madi madun na sak se hkrak nnga, bai moi na ni tsun ai na ga ai Hkang hte Jing hpaw ni gaw kahpu kanau re nga na tsun ma ai e ndai zawn re sak se madun nlu ai mau mwi ni hpe nkau gaw labau hku na mung chye na ma ai .
Anhte j.w sha ni lai ka hpe lu ai hpang kawn she anhte a labau gaw grau na ngakang grin wa ai hpe mu mada ai,bai maga mi de yu ga nga yang hpun hkan shr nlung hkan tawk ka da ai hte tsun shaga ai ga hte htung hkring ni mung masha a labau hpe madi madun ya lu nga ai.
Anhte j.w sha ni a labau ni hpe yu ga nkau gaw kaja ai nga zawn nkaja ai mung nga ai e.g II mung kan majan ten jiwa ni a share sha gan ai lam gaw mung kan she chyam sai,rai tim ndai labau ni hpe english ni she kem mazing da lu ma ai.1977 ning j.w hkalup hpung gaw jaw poi ngut ai hpang lahkawng brang byin mat ai.1947 ten Aungsan wa a j.w hte myen ni gaw kahpu kanau she re ngu ai ga hpe madat na pyaw ai hte soi nhpe hte nhtu jahpye ya na jing hku shatai la let panglung gasadi tamsat htu sai hku re de a mahtai gaw dai ni mu ai hte maren rai sai.
1962 hta gaw awm dawm shang lawt lu na matu nga na galaw wa ai gaw dai ni du hkra rai sai mhtai kaja gaw npru shi ai ,anhte gaw 1947 ning na panglung ga sadi hpe bai alun ai myen gaw ndai labau ni hpe shamyit ai ahkyak nshatai sai myen mung masha ni ndai labau hpe malap hkra jawng hkan ma ni hpe pyi n sha rin ya sai ndai gaw labau hpe sha myit ai re.
1996 ning Mandalay Aung pyin le kaw anhte manau sha dung hpe wut dek hte hkrak shachyaw yu sai mala jahten kau ya ai putuo lahta dahkum dam ngu ai mare kaw myen nnga ai sha ra kaw gawk ngu sha chyaw da ai kadai hpa ndi ya ai ,mali nmai zup hpe myit sung ,mali hka mahkrai hpe gaw balamyin htin da myit yu hpa re.
1994 ning gap hkat jahkring ai hpang hugawng pa de myen hpyen dap manu mana jat mat wa ai, ye nan (jak sau )htu namatu nga la wu ga na masha majoi htaw bang ai, yuza na company ni lamu ga madu la ya ai mu galaw na masha mun sen htaw bang ai lawu ga na,1952 ning dai gin ra de howa duwa sam mung na j.w sha ni hpe htaw bang ai dai ni du hkra bu ga hpe sin nga ma ai.
Myen gaw hkanti lahta hpakan hte hugawng danai nam yung hpe lahta sagai ginwang nga sha mying ai,ledo lam mayan na mare ni lawa mare kaw na jahtu zup du hkra gaw hpakan nhtawn hta lawm ai, lai wa sai bat hta yangon kaw hpawpoi sha ra mi hta myen du kaba langai tsun ai gaw mungdaw hte nhtawn 15 rai sai nga tun ai lachyum gaw hpakan gaw lahta sagai ginwang kaw lawm ai nga hte maren ledo lam gaw lahta sagai ginwang hta lawm mat na re myit yu na matu re.
Dai majaw labau gaw yu ai pat jamna (mirro) hte bung ai pat sawng kaw nang manisum sai di yang mani sum sai re pru wa ai nying nying sa di galaw yang nying nying rai pru wa ai. Dai majaw nang ngai yawng gaw labau lit lu ai hkrai re nang reng ja kat ai masha tai yang nang akyu hkam sha ai zawn ,na dum nta masha makau grup yin myu hte mung dan mung akyu hkam sha na re tsawm htap ai labau tai lu na re, labau hpe shanut ai ntai ai sha labau hpe satsawm ai ni she anhte tai ga.
Trump: No Salary for Me as President.
5 hours ago


text:
Mungkan masha ni a lak lak lai lai rai galaw mayu ai myit ni wa ndai sum la gaw Japan mung hta masha hpe masha galaw da ai jak masha robot wa e hkung ran ya ai lam rai nga ai .
Mungkan hta shawng nnan masha hpe robot hkung ran ya ai lam mung rai nga ai ,sha yan gaw robot galaw sha praw ai hta lakap ai ni mung rai nga ai.
Mau hpa gaw nre mau na zawn re
Mungkan masha ni a lak lak lai lai rai galaw mayu ai myit ni wa ndai sum la gaw Japan mung hta masha hpe masha galaw da ai jak masha robot wa e hkung ran ya ai lam rai nga ai .


text:
Myitrum manang ni,Laiza e myawk nsen hpe wa music hpan mi she shadu mat sai majaw ,labau tai nga u ga ngu, “Hkristmas Myuzik”ngu,Ga shagawp gawp dat sai yaw.Hpyen shiga gaw ding-yang kahtet nga ai.Myawk mung ding-yang gap bun nga ma ai.Hkrat wa ai nsen mung muq ngoi ai hta pyi grau ai.Raitim, Kanang hkrat wa nna kanang hpa byin sai nga ai shiga n na ai; mau nga ga ai.
Mani ( 26.12.12 )hta MKA lam Gangdaudu hte Npawn Hpunggaw hteng Du Dashi La Nan Hpung ni Padang dip la lu ai; Chyeju shakawn ya mi nga nna shana wa ai.Du Dashi La Nan ni hkap gap ai pala ni gaw,
1).3 lang kapaw ai pala 1
2). 80MM pala 16
3). G/3 pala 60,ma ai da.Dai hte sha naw ma yang,M ni lam she n mu hprawng dumbre mat wa nhtawm,arung arai htaw ai gumra 3 tak kau da ma ai hpe Du La Nan ni lu la kau ma ai lam Padang dip shiga na lu ai.Chyeju jawm shakawn ga i.Sammung maga de Asuya passenger nbungli kaba di hkrat mat ai kaw lawm mat ai ni a matu,Chyawmtari wa baw bai machyi na nu ai.Mara n lu ai mungmasha passenger ni hpe gaw matsan dum ai.Shwedagon kaw mang sha langda sa dung ai namik kumla mung KK,M ni hpe shadum ai rai na re i.Kyu matut hpyi ga yaw.Sumpra bum lam de M ni n-gu htaw ai modo 104 lung wa sai lam MKA de na shiga mung na ai.Putao de M hpyenla ni shat kawsi nga ma ai da.
JIC+++


text:
Living in hiding from Sai Kyaw Khaing on Vimeo.
Wanangjan
Saturday, April 9, 2011
Saturday, February 5, 2011
MYIT HKRUM LAKNAK
Anhte Wunpawng myusha ni a rawt malan hkrun-lam asak kaba wa sai hte maren, rawt malan ai lam mung grau grau na nden ja, marai rawng ra sai. Ndai lam ni byin tai wa lu na matu gaw nang, ngai, anhte Wunpawng myusha ni yawng hta lit nga nga ai. Lit nga ai hte maren ndai lit hpe MYIT HKRUM ai hte chyawm gun hpai ra nga ga ai.
Anhte Wunpawng myusha ni a rawt malan lam awngdang ai pandung de du lu na matu gaw 'MYIT HKRUM'ngu ai laknak hpe anhte yawng shawng chyawm gawgap shachyaw ra nga ai. Ndai 'MYIT HKRUM' ngu ai laknak hpe gawgap shachyaw lu na matu gaw, anhte a matu akyu nrawng sai Laknak dingsa, maza, mala ni hpe shawng a tsawm sha chyasan chyaseng, kabai kau nna myit nnan, laknak nnan hte matut na rawt malan hkrun lam hpe hkawm sa wa ga law.
Thursday, November 4, 2010
WOI myu nnan Jinghpaw Mung kaw mu
ndai lam hte seng ai shiga hpe hti mayu yang ndai kaw dip dat ga
Sunday, October 17, 2010
Mother Teresa a Mungga
Daini anhte ndai kaw rau sha, hkrum zup lu ai gaw Karai Kasang a chyeju nan rai nga ai. Hpa majaw nga yang, daini ngai hpe shagrau ai simsa lam hte seng ai kumhpa kaba a marang e, anhte yawng myit hkrum ai hte ndai Mungkan hta ngwipyaw, simsa ai hte rau sha, nga pra sa wa lu na matu anhte hpe kalang bai karum, madi shadaw, shadum chyahprang dat ya ai majaw rai nga ai.
Dai hte maren, Madu Yesu mung matsan mayan ni a matu kabu gara shiga gun sa wa ya ai wa rai nga ai. Hpung shingkang hte hpring ai, Karai Kasang rai tim, awu asin, matsat shabat re yubak mara nkap ai hta lai nna anhte hte maren re shinggyim masha langai sha rai nga lu ai. Anhte a matu kabu gara shiga lawm sa wa ai ngu ai hpe Madu Yesu a mungga ni hta dan dan leng leng mu lu nga ai re.
Ndai Kabu gara shiga gaw myit dingman ai ni yawng hpe myit masin salum, ngwi pyaw, simsa ai lam jaw ya sai. Madu Karai Kasang gaw Mungkan ga hpe grai tsawra ai majaw shi a Kasha shingtai hpe pyi jaw ya sai rai nga ai. Madu Karai Kasang anhte yawng hpe tsawra ai zawn, anhte mung shada da tsawra madi shadaw matsan dum hkat chye na matu hkaw tsun nga ai re.
Ngai gaw Madu Karai Kasang hpe tsawra ai raitim htingbu wa hpe gaw yu nlu nngai nga na tsun taw yang gaw hpring tsup ai lam nrai nga ai. Madu Karai Kasang hpe gaw tsaw ai, htingbu wa hpe gaw, nju taw yang gaw masu ai wa nan rai nga ai. Nmu lu ai Karai Kasang hpe gaw tsawra lu nna, tinang nan mu lu, kanawn mazum taw nga ai htingbu wa hpe gaw hpa majaw ntsaw ra lu a ta?
Bai matut na,
Wednesday, September 15, 2010
Du wa na ten ladaw hta pru wa na Windows Phone
Ndai Windows Phone nnan gaw du wa na ten ladaw hta Mobile phone gat lawk kaw shara la, dut shapraw na matu yaw shada taw nga sai re.
Daini na ten hta mobile phone technology hpaji lawan dik ai hte rawt jat taw nga sai majaw phone nnan pru shagu, naw mari lang na ngu,, sha naw myit taw yang, nnan bai pru wa wa re majaw, langai mi mung nlu mari lang ai, yu shalai kau kau re hku rai nga ai.
Ndai Windows phone nnan hpe du wa na 2015 ning ram hta lu mari lang wa na matu mai myit mada saga ai law.


text:
Myitrum manang ni, ထာဝရ ျငိမ္းခ်မ္းေရး ngu ai M Ga shagawp shagun dat ai yaw.Daini gaw, KIO hte Min Aung wa bai hkrum zup na re da. Shi ahpyawp ai kaw n kadawng bang u ga kyu hpyi ga i. Ya hte M hpyenla ni kawsi hkrum nna n dang hkam sai majaw, sinat n lawm ai hpyen labu palawng hte nga hkawm ai kaw na marai 2 hpe lu rim woi wa ma ai ....da. Sammung de gaw dai hku n rai. Shanglawt hpyenla langai hpe chyahkrung lu rim ai wa,ladi kaw ushoi shoi ya nna sai hte pyang rai,shawng de na sumri hte dun, hpang de na gaw hpuntawng hte hkan adup ai da.Hpang jahtum ladi mawt kau ya,lagaw lata kahtam daw kau ya rai jawm zingri sat kau ma ai da. Maroi nni dik ai. Yawng hkam sha ga i.
JIC


text:
Hpakant sa modo lam ntsa, Ma-u-pin kaw tai hpyen ni Gate galaw
la nna, lung wa yu wa ai Mung mare masha ni hpe laja lana jep nga ai.
Jinghpaw
Mung Mungchying Masat (ကခ်င္ျပည္နယ္ မွတ္ပံုတင္) nre, lawu mung ga na
Mungchying masat hpai lang ai ni hpe kadai hpe mung Hpakant de lai lung
wa na ahkang n-jaw ai, bai ginhtang shayu dat ai lam galaw nga ai hpe
jep hkrum ai Buga masha langai kaw na shiga na lu ai.
Ya ten tai hpyen wa gaw, lawu mung ga na tsi galaw shapraw ai
jak rung lithkam ni hpe shaga gahkyin la nna, ya ten na tsi galaw
shapraw ai shaloi htu tsi, sha tsi ni hte Cemical ( htu/sha dat jang
jung machyi si wa mai ai baw tsi ni shalawm galaw shapraw la nna,
Jinghpaw Mung, tinang KIA,KIO ni uphkang shara ni ai Myu, Mare ni de
manu mai mai hte dut shabra mat wa na re lam. Yangon Tsi Rung kaba kaw
na Jinghpaw Sara Wun langai tsun shana wa ai lam shiga na lu ai


text:
PANG LUNG GA SHAKA LAIKA BYIN WA AI LAM
Wabaw Zau Rip
1947 ning, February shata 12 ya shani, Sam Mung, Pang Lung mare, e bumga
masha rai nga ai, Sam, Hkang. Jinglipaw hte Myen ni. myit mang hkrum nna. Pang
Lung Ga Shaka hpe letmat jawm htu ma ai. Din ga shaka laika gaw, Mung Hpawm
Myen Mimg byin wa ai ningpawt ninghpang rai nga ai.
MUNGKAN MAJAN HPANG MYEN MUNG A UP HKANG LAM.
1945 ning, mungkan majan ngut ai hpang, Inglik Asuya ni. Myen mung hpe bai
up hkang na matu lajang sa wa ai shaloi majan aten India mung e hpyen hprawng
nga ai, Myen Mung ( Governor) Mung up du, Sir Reginald Doi-man-Smith ningbaw ai
Myen mung Atsuya gaw, lawn Myen mung hpe (Dominion Status) ngu ai madu up
ahkang aya Jaw nna ngam nga ai, bumga masha. Sam, Hkang, Jinghpaw hte Karenni (
Kayah) amyu ni hpe gaw, garai nkung n hpan nchye n chyang ai amyu ni re majaw,
Myen ni hte n gayau ai sha, shanhte Inglik ni a n-pu e. ( Frontier Areas
Administration ) ngu ai bumga masha ni hpe san san up hkang ai lailen amyu mi
hku, moi majan garai n byin yang na (Divide and Rule Policy ), amyu langai hte
langai hpe garan up hkang ai lailen hte, naw up hkang na matu yaw shada maw
mawn sa wa ma ai.
Dai aten hta lawu Myen mung e, Bogyoke Aung San woi awn ai, Hp.S.P.L. Hpung
ni gaw Myen mung ting shanglawt lu hkra galaw na. Inglik ni Myen mung hpe
shanglawt n jaw yang, gasat nna rai tim la na ngu daw dan shatawng shada sai
hte maren mung masha ni yawng, mung masa lam hta myit rawt let shamu shamawt
hpang wa nga ai aten rai nga ai.
Shing rai nga ai aten hta, anhte Jinghpaw Wunpawng sha ni hta mung, Sama
Duwa Sinwa Nawng woi awn ai, ( Mung Masha Kunghpan Hpung ) hte Wabaw Zau Rip
woi awn ai (Pawng Yawng Ram Rawt Hpung) ningbaw ningla ni hte mung masha ni gaw
Inglik a mayam prat na lawt lu hkra galaw ra sai, shanglawt lu hkra shakut ra
sai nga nna, mung masa lam ni myit hprang myit rawt, shamu shamawt hpang wa ai
aten rai nga ai.
Sama Duwa gaw. "anhte Jinghpaw ni. Inglik a mayam prat na lawt hkra shakut
ra sai. shanglawt la nna, Jinghpaw mung garan la ga."' nga, shani shana n
yup n sha. hkrum mu ai Jinghpaw kanawn manang shagu hpe mung masa gamung hkaw
tsun tik tik rai nga ai, kalang lang, lata machyi pi n dum hkra, lamu ga lahtum
nna, n-gun mi alu hkaw garu jahtau marawn myit sharawt ya nga ai rai.
BOGYOKE AUNG SAN HTE JINGHPAW DU SLANG N1 HKRUM AI LAM.
Jinghpaw Wunpawng sha ni mung masa lam hta myit hprang myit rawt nga ai aten
hta. Hp.S.P.L.Hpung ningbaw Bogyoke Aung San gaw Myen mung Inglik Governor wa a
Mung Bawng Ginjaw na mung makawp maga dap hte seng ai, hkring mang salang kaba
(Wungyi ) rai nna hpyen dap ni hpe gawan hkawm let, Myitkyina mare de, 1946
ning November shata 28 ya shani du ai. Bogyoke Aung San Myitkyina de du ai
shaloi, Jinghpaw du salang ni hte hkrum shaga mayu ai lam tau nna shana taw n
sai hte maren, Myitkyina hte Manmaw sinwang shara shagu na Jinghpaw du ni,
Myitkyina mare e, ram ram law hkra du hkum nga ma ai.
29.11.47 ya shana hkying 7 hta, Jinghpaw hpyen dap No.2 ( 2nd. Kachin Rifles
) G.C.O mesaa ngu ai, hpyen du ni a ban sa shara e, Jinghpaw du salang marai 30
daram hte Bogyoke Aung San zup hpawng hpawng ma ai. dai zuphpawng hta Bogyoke
Aung San gaw. shi Myitkyina de du ai lam gaw, Jinghpaw salang ni hte hkrum shaga
myit mang hkrum lam tam na matu du lung wa ai re nga nna ga hpaw hpang ai.
" Ya mungkan majan ngut ai hpang, Inglik ni Myen mung hpe, moi na zawn,
prat madang n dep mat ,sai. anhte Myen mung masha amyu langai hte langai hpe
garan nna up hkang ai lailen hte bai uphkang na, hkyen nga ai lam, shi woi awn
ai Hp.S.P.L. Hpung a yaw shada ai lam gaw, Myen mung ting awm dawm shanglawt
ahkang aya lu hkra ngu, yaw shada daw dan tawn sai re majaw, anhte Myen mung e
nga ai amyu ni yawng myit mang hkrum, kahkyin gumdin let, shang lawt lu hkra
galaw ga ngu, nanhte Jinghpaw du salang ni hte, bawng jahkrum na matu du ai re
nga nna tsun ai.
Anhte Myen ni hpe Dominion Status ngu ai, shanhte Ingalik ni a shang wang
kata madu up hkang aya Jaw nna, nanhte bumga masha rai nga ai Sam, Hkang,
Jinghpaw, Kayin, Kayah ni hpe gaw, shanhte naw up hkang na nga yang anhte ra
sharawng ai mung ting shang lawt lu hkra galaw na ngu ai yaw shada ai lam garai
n byin na re, dai majaw anhte Myen ni hte myit mang hkrum nna shang lawt la ga.
Ingalik a mayam prat na lawan lawt yang sha anhte a galu kaba nga mai lam amu
magam ni hpe anhte nan lajang hparan la lu na re nga nna tsun htai dan ai.
" Ingalik ni lama anhte Myen mung hpe. shang lawt njaw na nga yang anhte
Myen ni gaw gasat nna raitim la najinjin rai nga ai'' nga tsun ai.
Dai shana Bogyoke Aung San hte sa hpawng lawm ai Jinghpaw du salang ni yawng
a malai, Sama Duwa Sinwa Nawng gaw, "Dai na nang Bogyoke hte n myit mada
ai hkrum shaga lu ai majaw anhte yawng grai kabu chyeju dum ga ai. Nang tsun
lai wa ai mung masa mung ga ni hpe madat la lu ai majaw anhte ram ram myit
hprang mat saga ai. anhte Jinghpaw ni Ingalik a mayam tai ai 50 ning jan laman
hta, anhte a nga sa madang lam shagu hpang hkrat mat sai lam chye lu ai, laika
hpaji hta grau hpang hkrat mat sai, ya mung anhte hpe ma yam naw yam na nga
yang anhte n hkam lu sai anhte Jinghpaw ni mung shang lawt lu hkra galaw shakut
hpang wa na sha rai sai" ngu bai htan shana tsun wu ai. Dai shana Bogyoke
Aung San hte hkrum ai Jinghpaw du salang ni gaw shi hkaw tsun dan ai "Mung
Masa" mung ga ni hpe madat la ngut ai hpang, ram ram wa myit hprang myit
rawt shajang ma ai.
JINGHPAW DU SALANG NI HTE MR. STEVENSON HKRUM AI LAM
Ingalik Asuya ni mung shanhte yaw shada tawn ai hte maren, bumga masha ni
hpe san san up hkang na dap hpaw tawn magang sai. Shanhte yaw shada ai 1am hta
Jinghpaw ni mung myit hkrum lawm hkra Jinghpaw du salang ni hte bawng jahkrum
na matu bumga masha ni hpe up hkang dap ginjaw du kaba, ( Director of Frontier
Areas Administration ) Mr. H.H.C. Stevenson, Myitkyina de du ai shaloi Jinghpaw
du salang ni hpe shaga hpawng nna " Ya nanhte Jinghpaw ni anhte Ingalik ni
a up hkang ai n-pu e naw nga mu 5 ning laman hta nanhte Jinghpaw ni hpe Myen ni
hte maren kung hpan chye chyang wa hkra lajang ya na nanhte ra ai Jinghpaw mung
hpe garan ya na matu jin jin rai sai." nga nna shalen asawng ai ga tsun
ai.
Dai shaloi ngai gaw, "Nanhte Inglik ni anhte Jinghpaw ni hpe mayam yam
mat wa ai 50 ning laman hta, anhte a matu laika sharin jawng langai mi pyi n hpaw
ya ai majaw anhte dai ni Hkang amyu ni daram laika hpaji n chye mat ai mu lu ga
ai 5 ning laman hta byin hkra galaw ya na nga ai ga gaw, hpa kam shara nga a ta
? bai nanhte Inglik ni garan ya na nga ai Jinghpaw mung gaw pa layang n lawm ai
bum lagaw a lahta de sha garan ya na lajang tawn ai lam chye lu ga ai, anhte
galaw sha na dam lada ai pa layang n lawm ai Jinghpaw mung anhte n hkap la lu
ga ai" ngu tsun ai shaloi, Stevenson ram ram mau ai hte kaya hkrum nna ga
n chye htan mat ai.
Inglik Atsuya ni arawng aya jaw nna shagrau sha-a tawn ai Jinghpaw du salang
n kau mi hte Atsuya mu gun hpai nga ai Jinghpaw salang n kau mi chyawm gaw
Inglik a n-pu e naw nga yang she grau kaja na re nga tsun ai hta n-ga, Inglik
ni maga de lawm na matu mung masha ni hpe hkaw tsun shakut lawm ma ai. Hpa
majaw nga yang, Inglik Atsuya hkoi mat wa yang shanhte a arawng aya ni sum mat
na tsang nna rai nga ai. Dingla shabrai ( Pension ) sha ai Jinghpaw du n kau mi
gaw, Inglik ni wa mat jang anhte hpe shabrai kadai jaw na rai ta ? nga hkrit
tsang ma ai. Shanglawt lu yang kade daram grau kaja ai akyu hkam sha lu na
karai n mu n chye ai ni rai ma ai. Kunghpan Hpung hte Pawng Yawng Ram Rawt
Hpung ningbaw ni gaw Bogyoke Aung San hte hkrum ngut ai hpang, Myen ni hte rau
shang lawt la nna Jinghpaw mung garan la na matu bawng daw dan tawn sai rai.
JINGHPAW KASA SALANG NI PANG LUNG ZUP HPAWNG DE SA AI LAM.
1947 ning January shata laman Myitkyina ayebeng wa gaw laika ka ai wa hpe
Sam mung Pang Lung mare e. 5.2.47 ya shani bumga masha ni a Zuphpawng hpang na
re ai majaw dai zuphpawng de sa lawm na Jinghpaw kasa salang ni hpe lata la na
matu shana ai. Shing rai 29-1-47 ya shani ginwang shagu na mung du salang ni,
Myitkyina mare e sa du hkum nna, Jinghpaw Hpaga Hpung ni a mawdaw gram lajang
ai. ginsum nta e hpawng nna Pang Lung zuphpawng de sa lawm na kasa salang marai
8 hpe lata san dat ma ai. Dai kasa salang gaw lawu de ming rawng ai ni rai ma
ai.
1. Sama Duwa Sinwa Nawng. (ningbaw) Kamaing Ginwang.
2. Wabaw Zau Rip. ( Amu madu ) Myitkyina
3. Salang Dingra Tang. ( Kasa Salang) Putao
4. Duwa Htingnan Gumja ( Sumpra Bum )
5. Duwa Karing Naw. ( Sumpra Bum )
6. Chying Htawng Duwa Zau Naw ( Sadung )
7. Duwa Nding Tawng U. (Hugawng )
8. Sara Chang Zung . ( Lau Hkawng )
Hpang shani Pang Lung zuphpawng de rawt sa wa na re ai majaw dai shana.
Jinghpaw Hpaga Hpung Rung gawk e, lahta de mying rawng ai kasa salang ni hte
kaga Kung Hpan Hpung hte Pawng Yawng Ram Rawt Hpung ningbaw ningla ni Pang Lung
zuphpawng hta sa shawn na lawu de na mungga ni hpe bawng daw dan ka lajang sa
wa ma ai.
BAWNG DAW DAN AI MUNGGA NI.
1. Myen ni hte rau shang lawt la na.
2. Shanglawt lu ngut ai hpang. Jinghpaw ni law malawng ra sharawng ai hte
maren, Jinghpaw mung hpe garan dai daw la na.
3. Dai Jinghpaw mung gaw. Myitkyina hte Bhamo district ( ginwang 2) lawm ai rai
ra ai.
4. Myen ni hte Jinghpaw ni myit hkrum ai hte Jinghpaw mung a lamu ga jarit
masat la na.
5. Jinghpaw ni lu ang ai ahkang aya ni lu la hkra, Jinghpaw ni a up hkang aya
ni hpe Bumga masha ni hpe Up Hkang Dap na htawt ap la na, dai hpang, shanglawt
garai n lu ai laman gan hpaw ai Myen mung Atsuya hta Jinghpaw hkring mang
salang ( Wungyi) langai shalawm ya na;-
(a) Dai Jinghpaw wungyi wa gaw byin wa na Jinghpaw mung a up hkang lam hpe
lit la na.
(b) Myen mung Atsuya ni a maigan mung dan ni hte matut mahkai ai bawng ban lam
hta bawng ban lawm lu na.
(c) Jinghpaw salang langai mi hpe, Myen mung a makawp maga dap wungyi wa hpe
hpaji jaw na matu san tawn ya na.
6. Jinghpaw ni hte Sam ni Mung Hpawm Myen Mung a Up hkang ai Upadi Hkrang ka
lajang na Rapdaw hta shang lawm na.
7.Lahta de tsun lai wa sai hte maren, shanglawt lu ngut ai hpang Jinghpaw mung
lawm ai mung hpawm Myen mung Atsuya hpe gaw dai
daw na.
8. Munghpawm Myen Mung Atsuya kaw na Jinghpaw mung a galu kaba nga mai amu
magam ni galaw lajang sa wa ai lam ni hta jai
lang na gumhpraw garum ya na.
9. Lahta de ka madun mat wa ai Jinghpaw ni daw dan ai mung ga ni hpe kaga bumga
masha ni yawng myit hkrum lawm hkra yaw shada ai.
Pang Lung zuphpawng hta sa shawn na lahta de na dawdan ai mungga ni hpe Amu
Madu wa Myen laika hku ka lajang htang dip ngut ai hpang kasa salang marai 8
myit hkrum letmat htu ma ai. Lahta de ka madun tawn ai Jinghpaw Du salang ni
daw dan ka lajang letmat htu tawn ai laika hpe, frontier Areas Committee Of
Enquiry Report, Part II laika man 173 hta mu hti na re.
30-1-47 ya shani Jinghpaw kasa salang ni Pang Lung mare de rawt sa wa ma ai.
Dai shana Manmaw mare de du ma ai shaloi. Manmaw Ginwang na Pang Lung zuphpawng
de sa lawm na Jinghpaw salang (1) Duwa Zau Lawn (2) Lawdan Duwa Zau La (3) Sara
Maran La (4) Salang Labang Grawng ni gaw dai shani sa wa magang sai lam chye na
lu ai. Hpang shani Mamaw mare kaw na bai rawt sa wa yang Sam Mung Sinli Du wa a
n-ta e, Manmaw kasa salang ni hte hkrum ga ai.
1.2.47 ya jahpawt, Sinli Duwa a n-ta e, Myitkyina hte Manmaw kasa salang ni
zuphpawng e sa shawn na matu, Myitkyina kasa salang ni bawng daw dan ka lajang
sa ai mungga laika hpe shaw madun hti dan htai dan ngut ai hpang '' Ndai anhte
Myitkyina kasa salang ni bawng daw dan sa ai mungga ni hpe nanhte Manmaw kasa
salang ni hte bawng jahkrum ngut jang she Pang Lung zuphpawng de matut sa wa na
hku re hpa majaw nga yang, lahta de daw dan sa ai mungga ni hpe Pang Lung
zuphpawng hta anhte Jinghpaw ni yawng myit hkrum daw dan sa ai mungga re ngu
tang shawn na hku re" ngu tsun dan ai. Dai lam hpe Myitkyina hte Manmaw
kasa salang ni ram ram aten la nna bawng ban ning dang hkat nna, Manmaw salang
ni myit hkrum let dai daw dan laika hta letmat htu lawm ma ai. (Dai Pang Lung
zuphpawng hta sa shawn na daw dan ai mungga laika hta Myitkyina hte Manmaw kasa
salang marai shi lahkawng (12) 1 -2-47 ya jahpawt myit hkrum daw dan letmat
jawm htu da ai hte seng nna, ( Frontier Areas Committee Of Enaquiry Report,
Part II, laika man 174 mu hti lu na re.)
Myitkyina hte Manmaw kasa salang ni myit hkrum letmat htu ngut ai hpang
Sinli mare kaw na Pang Lung mare de rau rawt sa wa ga ai. Pang Lung mare de
4-2-47 ya shani du ga ai. Dai shana de hkying 4 hta Nyaung Shwe Saw Bwa Saw
Shwe Thaike ( Shanglawt Mung Hpawm Myen mung a shawng nnan Gumsan Magam (
Thamada) tai lai wa sai,) woi awn ai kaga Sam Du 5 hte shawng hkrum shaga ga
ai.
Sam Sawbwa ni Jinghpaw du salang ni hpe hkap hkalum shachyen ngut ai hpang
shanhte Sam du ni myit hkrum daw dan ka lajang tawn ai mungga laika hpe madun
nna shanhte yaw shada tawn ai lam tsun htai dan ma ai. Sam du ni a daw dan tawn
ai laika gaw Inglik hku ka tawn nna, Jinghpaw kasa salang ni hpe byan dan na
matu aten naw la ra ai majaw zuphpawng jahkring tawn saga ai.
Sam Sawbwa ni daw dan tawn ai lam gaw, Myen ni hte n kanawn ai sha, Inglik
ni ra sharawng ai hku, bumga masha ni hpe san san up hkang ai n-pu e naw nga na
ngu ai rai malu ai. 5-2-47 ya jahpawt hkying 9 hta zuphpawng mandat e, Sam du
ni hte Jinghpaw kasa salang ni bai hpawng ai shaloi, Jinghpaw kasa ni a malai,
Sama Duwa Sinwa Nawng gaw, Jinghpaw kasa salang ni myit hkrum daw dan sa ai,
mungga laika hta na, (1) Myen ni hte rau shang lawt la na. (2) shanglawt lu ai
hpang, Sam mung Jinghpaw mung garan masat la na, tinang mung tinang up hkang
na.(3) Sam mung hte Jinghpaw mung lawm ai Mung Hpawm Myen Mung dai daw masat na
ngu ai lam masum hpe Sam du ni myit hprang, chye na hkra tsun sang lang dan wu
ai. Dai shaloi Sam du nkau mi, Jinghpaw ni daw dan sa ai mungga laika ni hpe
chye na, ra sharawng wa ma ai. Anhte kadai mung Myen ni a n-pu e ntaw ai, maren
rap ra ai, democracy ahkang aya hte maren. tinang a mung tinang up hkang nna,
tinang a amyu hpe galu kaba nga mai wa hkra galaw lajang la lu na lam ni hpe
galu galang tsun sang lang dan sai. Dai hpang Sam du ni shanhte shada naw bai
bawng yu na nga nna, zuphpawng hpe hpang shani bai hpawng na hku bai htawt kau
masai.
Dai aten hta, Sam mung e, Sam Mung Masha Shanglawt Hpung hpe Sam mung na,
hpaji chye ai Ram ma ni hpaw hpang tawn nna, Sam mung masha ni, shanglawt lu
hkra galaw na nga yaw shada let, mung masa shamu shamawt hpang wa nga ma ai.
Dai hpung ningbaw ningla ni mung Pang Lung zuphpawng hta sa lawm na matu Pang
Lung mare e du nga shajang ma ai. Jinghpaw kasa salang ni du nga ai lam chye ai
hte maren, Jinghpaw salang ni a jasat sa ai lam ni hpe chye mayu ai majaw sa
jahkrum shachyen shaga san sagawn ma ai. Jinghpaw salang ni Pang Lung zuphpawng
e shawn na ngu daw dan sa ai mung ga lam (9) hpe tsun shana dan ai shaloi,
Shanhte Sam Mung Masha Shanglawt Hpung ni myit jasat yaw shada tawn ai hte
maren re ai majaw hkap tau hkap la myit hkrum mai ai lam tsun shana ma ai.
Raitim, Sam du ni hte naw bawng jahkrum na re nga tsun ma ai.
6-2-47 ya shani. zuphpawng, bai hpang yang Sam Sawbwa ni Sam Mung Masha
Shang Lawt Hpung ningbaw ningla ni hte Jinghpaw kasa salang ni zuphpawng galaw
nna lawu de ka madun ai mungga laika ni hpe, myit hkrum daw dan ka lajang
letmat htu da saga ai.
1. Myen ni hte rau shang lawt la na.
2. Myen Mung Atsuya hpung hta; Jinghpaw hte Sam salang langai hpra shang lawm
nna, dai salang yan gaw tinang a mungdaw a up hkang ai
lit ni la na hte, Myen mung Atsuya maigan mungdan ni hie
malut ai lam mungdan makawp maga ai lam ni hta lit jawm
la na.
3. Jinghpaw kasu salang ni hpyi shawn ai Jinghpaw mung masat ya na lam hpe myit
hkrum tau lawm ai.
4. Shanglawt lu ai hpang, Jinghpaw hte Sam ni, Mung Hpawm Myen mung na garan
pru mayu yang pru na ahkang aya jaw na. lahta de na myit hkrum daw dan ai
mungga ni hpe Sam Sawbwa marai (5) Sam Mung a Shanglawt Hpung ningbaw marai (7)
Myitkyina Jinghpaw kasa salang marai (3) hte Manmaw kasa salang marai (3) myit
hkrum letmat htu da sai.
6-2-47 ya shana de, Hkang dat kasa salang ni Pang Lung zuphpawng lawm na
matu du sa ma ai. Dai shana Hkang salang ni hpe Jinghpaw hte Sam ni bawng daw
dan da ai lam ni tsun shana sanglang dan ai shaloi nanhte Sam hte Jinghpaw du
salang ni myit hkrum tawn sai lam ni hpe anhte Hkang ni hpa myit n hkrum shara
nga ai nga bai htan shana ma ai.
7-2-47 ya jahpawt hkying 9 hta Sam Hkang hte Jinghpaw salang ni kalang mi
bai hpawng nna Sam hte Jinghpaw ni myit hkrum daw dan tawn ai mungga ni hpe
Hkang dat kasa salang ni mtyit hkrum lawm sai nga ai majaw, lahta de ka madun
lai wa sai daw dan laika hta Sam, Jinghpaw hte Hkang salang ni letmat jawm htu
masai.
Lahta de tsun lai wa sai hte maren Sam, Hkang hte Jinghpaw ni Myen ni hte
rau shanglawt la na ngu daw dan ai lam hpe, Inglik Atsuya ni chye ai shaloi ram
ram kajawng ai hte manu ma ai. Raitimung Mr. Stevenson hte shi a lawu na Inglik
hte Jinghpaw du n kau mi chyawm gaw bumga masha ni shanhte yaw shada ai maga de
mahkoi bai gayin wa na kun nga nna lam amyu myu hku hkan asawng shanut lawm ma
ai. Pang Lung zuphpawng ngut ai aten du hkra shakut kau ma ai.
8-2-47 ya shani, Bogyuke Aung San hte shi a Atsuya hta lawm ai Wungyi U Tin
Htut. Sir M.A. Maung Gyi- Hp.S.P.L. Hpung ginjaw salang U Pe Khin hte Bo Khin
Maung Galay ni, Pang Lung zuphpawng lawm na matu du sa ma ai. Dai aten hta
Bogyokb Aung San hpe Inglik Atsuya ni Myen Mung a Wungyi Choke aya jaw tawn
masai.
9.2.47 ya shani hkying 11 hta zuphpawng man dat e, Bogyoke Aung San hte Myen
hkring mang salang ni hte Jinghpaw, Sam hte Hkang dat kasa salang ni zuphpawng
hpang wa sai Zuphpawng hpang ai hte maren Bogyoke Aung San shawng nnan mungga
tsun ai gaw. " Dai ni ngai ndai Pang Lung zuphpawng de sa du lawm ai gaw
Mungga lam lahkawng tsun shana mayu ai majaw re. (1) Anhte Myen mung e nga ai
mung masha ni yawng myit mang hkrum kahkyin gumdin lu hkra galaw shakut na. (2)
Ngai, England mung de sa du nna Myen mung a shanglawt lu na lam Inglik Atsuya
hte bawng ai shaloi bumga masha ni a lam hte seng nna bawng ban ai lam ni
nanhte du salang ni hpe htawn shana mayu ai lam ni rai nga ai.
Ya anhte Myen Mung shanglawt lu na sha rai sai. Dai majaw anhte Myen ni
shanglawt lu ai hte maren bumga masha ni mung shanglawt lu ra ai. Bumga masha
ni hte Inglik ni mayam naw yam nga na anhte myit n hkrum ga ai. Dai hte maren,
bumga masha ni hpe Myen ni mayam n byin shangun mayu ai. Bumga masha ni shanhte
ra sharawng ai hku shanhte uphkang lu na re ngu, Inglik Atsuya hpe tsun shana
sai.
Myen ni Inglik a mayam n kam tai sai hte maren, bumga masha Inglik a mayam
naw tai nga na hpe anhte n ra ga ai " nga galu galang hkaw tsun dan wu ai.
Dai ni bumga masha ni myit mang hkrum ai hte " Myen ni shanglawt lu ai hte
maren Shanglawt lu mayu ga ai” ngu tsun yang hpawt ni shang lawt lu na re,
kadai hpe n hkrit nga ra sai" nga n-gun mi alu hkaw tsun ai shaloi shawa
masha ni grai kabu la hpawk dum ma ai." Inglik ni gaw Myen mung e naw nga
na ahkang aya n nga sai kade nna yang hkoi wa sana re ai. Dai majaw tinang a
hkum tinang kam ra sai. grau nna anhte mung masha shada myit mang hkrum na ahkyak
kaba rai nga ai."
Dai hpang Myen ni hte bumga masha ni kaning rai kanawn mazum na yaw shada ka
lajang sa al laika ni garan jaw nna lahkawng maga ra sharawng ai lam ni tsun
bawng sai. Shingrai hpang shani bai bawng matut na matu committee salang ni
lata ngut ai hpang zuphpawng hpe dawm kau sai.
10-2-47 hte 11-2-47 ya, lahkawng ya tup shani shana bogyoke Aung San hte
bumga masha ni n hkring n sa bawng lahkrum ga ai. Sam mung hte Hkang mung masat
ya na matu loi ai daram Jinghpaw mung masat ya na ngu ai lam bawng ai hta aten
ram ram na mat wa ai. Hpa majaw nga yang Sam ni Sam hkrai san rai nga ai, Hkang
ni Hkang ni hkrai san rai nga ai. rai timung Jinghpaw ni hpyi ai Jinghpaw mung
gaw Myitkyina hte Manmaw ginwang bum pa layang yawng Myen hte Sam ni nga
shajang ai pa layang yawng hte hpe shalawm ya na matu hpyi ai re majaw Myen hte
sam ni gaw Jinghpw mung kata e nga na myit hkrum n hkrum hpe garai n chye lu ai
majaw yak ai lam pru na re nga tsang ya ai hku re. hpang jahtum Bogyoke Aung
San gaw Jinghpaw ni ra sharawng ai hku hkan ya nna Pang Lung Ga Sadi laika hpe
lahkawng maga myit hkrum daw dan da sai rai.
Dai Pang Lung Ga Sadi laika hpe 1947 ning Febuary shata 12 yajahpawt
lawu de mying rawng ai ni letmat htu nna shagrin da saga ai rai.
-
Bogyoke Aung San (Myen Mung Atsuya malai)
-
Sao Hkun Pan Saing ( Tawng Peng Saw Bwa)
-
Sao Shwe thaike (Ngyawng Shwe Saw Bwa)
-
Sao Hone Hpa ( Sinli Saw Bwa)
-
Sao Nun (Laika Saw Bwa)
-
Sao Sam Htun (Mung Pawng Saw Bwa)
-
Sao Htun Aye (Sam Hkang Saw Bwa)
-
Duwa Hkun Hpung (Sinli Dat Kasa Salang)
-
U Tin Aye (Tawng Gyi Dat Kasa Salang)
-
U Kya Bu (Thi Baw Dat Kasa Salang)
-
Sao Yit Hpa (Thi Baw Dat Kasa Salang)
-
U Hkun Hti. (Pang Lung Dat Kasa Salang)
-
U Tun Myint. (Mawk Mai Dat Kasa Salang)
-
U Hkun Saw. (Pindaya Dat Kasa Salang)
-
U Hpyu (Si Sai Saw Bwa a malai)
-
Sama Duwa Sinwa Nawng (Jinghpaw Kasa Salang)
-
Duw a Zau Rip. (Jinghpaw Kasa Salang)
-
Salang Dingra Tang. (Jinghpaw Kasa Salang)
-
Duwa Zau Lawn. (Jinghpaw Kasa Salang)
-
Salang Labang Grawng (Jinghpaw Kasa Salang)
-
U Hliu Hmug (Hkang Kasa Salang)
-
U Thaung Zahkap (Hkang Kasa Salang)
-
U Kio Mang (Hkang Kasa Salang)
Pang Lung Ga Sadi Laika hpe letmat htu ngut ai hpang Pang Lung mare e. Myen
ni hte bumga masha Sam, Hkang hte Jinghpaw ni shawng nnan myit mang hkrum ai
shara re ngu masat dingsat nlung shadaw jung tawn da na matu. U Tin Aye mungga
shawn nna U Kya Bu tau ya ai hte myit hkrum daw dan nna Bogyoke Aung San Ks.
1000 alu bang tawn da wu ai rai. Ya Pang Lung mare e sa yu yang dai masat Nlung
shadaw hpe mu lu na re.
GA SHAKA LAIKA
Myen Mung (Governor) Inglik Mung Up Duwa a Mung Bawng Ginjaw hkringmang
salang n kau mi hte Sam Saw Bwa ni yawng hte kaga Sam mung Jinghpaw bumga hte
Hkang bumga na dat kasa salang ni lawm nna Pang Lung mare e hpang ai Zuphpwng
hta jahkring mi na Myen Mung Atsuya hte lawan htum ai hku myit hkrum shabawn
dat yang, Sam, Jinghpaw hte Hkang ni Shanglawt lawan lu na re ngu kam ai majaw
lawu de na hte maren myit hkrum da saga ai.
1. Bumgu masha ni a Mung Bawng Giinjaw kaw na myit Hkrum lata la ai bumga
masha ni a kasa salang langai mi gaw bumga ni hte seng nna Myen mung Mung up du
wa a Mung bawng Ginjaw hta Mungbawng Hkring Mang salang hku san tawn da ai.
2.Dai kasa salang wa hpe (Governor) Inglik Mung Up du wa a Mung Bawng Gin
Jaw hta ( Wungyi ) salang hku san tawn na Maigan mungdan ni hte matut mahkai ai
lam hta mung makawp maga ai lam ni hte maren bumga ni hpe uphkang ai magam
bungli ni hpe mung Upadi hte daw dan nna.ndai Mung Bawng Ginjaw kaw na up hkang
na. Bumga ni hte seng ai hkring mang salang wa hpe, bumga ni hpe up hkang na
ahkang aya ni ap ya na.
3. Dai bumga masha hkring mang wa hpe karum na matu kaga bumga masha shi hte
amyu n bung ai salang lahkawng hpe Mung Bawng Ginjaw hta shalawm la na. Dai
salang yan gaw tinang hte seng ai bumga ni a uphkang amu magam ni hpe lit la ra
ai. Hkring Mang salang kaba wa chyawm gaw bumga ni yawng a up hkang lam hta lit
la ra ai.
4. Bumga masha Hkring mang kaba wa gaw Mung Bawng Ginjaw hta bumga ni hte
seng ai amu bawng zuphpawng hta shi hpe tau ai hkring mang salang yan mung, sa
bawng lawm na ahkang nga ai.
5. Lahta de myit hkrum ai hte maren, ( Governor) Mung up du wa a Mung Bawng
Ginjaw hpe bai jat na ra timung bumga ni a madu up hkang aya hpe n sum n mat
hkra galaw lajang na. Bumga ni hpe up hkang ai lam hta bumga masha ni tinang ra
sharawng ai hku maw mawn na ahkang aya hpring tup lu mai ai ngu madung da nna
hkap la ai.
6.Mung Hpawm Myen Mung kata e Jinghpaw Mung ngu dai daw nna dai Jinghpaw
Mung a lamu ga jarit hpe masat na mungga lam hpe Shawa Mung Bawng Rapdaw hta tang madun daw dan na raitimung dai mung daw (Jinghpaw Mungdaw ) shabyin
hpang wa na matu, 1935 ning Myen Mung Atsuya upadi hte maren. daw 2 ngam tawn
da ai lamu ga ni hpe up hkang ai zawn Myitkyina hte Bhamo districts ginwang
lamu ga ni hpe up hkang ai lam hte seng nna. bumga hkring mang salang wa hte
shi hpe tau ai salang yan hte bawng ban ra ai.
7. Bumga e nga ai mung masha ni gaw democracy mungdan ni hta lu ang ai
madung ahkang aya ni hpe hkam sha lu na.
8. Ndai Ga Shaka Laika hta myit hkrum tawn ai lam ni a majaw Sam mung e ya
ahkang jaw tawn ai madu ra sharawng ai hku gurnhpraw jai lang ai ahkang aya n
sum n mat lu na.
9. Ndai Ga Shaka laika hta myit hkrum lajang tawn ai lam ni a majaw Jinghpaw
hte hkang bumga ni Myen mung Atsuya hkanse kaw karum ai ja humhpraw ni n sum n
mat lu na. Myen mung Atsuya hte Bumga masha hkring mang kaba wa hte tau ai
hkring mang yan lawm ai gumhpraw jai lang ai lailen hte maren Jinghpaw hte
Hkang bum ni hta mung lajang ya na matu bawng ya na.
GA MADIM
Pang Lung Ga Shaka byin wa ai lam madung gaw, Myitkyina hte Manmaw ginwang
na Jinghpaw dat kasa salang ni. myit hkrum daw dan ka lajang sa ai mungga ni
hta Sam Saw Bwa ni hte Sam Mung Masha Shang lawt Hpung ningbaw ningla ni jawm myit
hkrum jahkrum daw dan ai Ga Shaka re ai lam hpe Jinghpaw Wunpawng myu sha ni,
matsing sum hting tawn na matu hpang jahtum ka shana dat ai. " Mung Masa
Usa salang ni gaw wai mat wa sai raitimung Amying gaw ahkrung nga na re"
Wa Baw Zau Rip
Source ; Duwa Wabaw Zau Rip a numhtet ga ni.


text:
Internet Zinghkri Ntsa Koi Gam Ra Ai Lam Ni
Internet Zinghkri Ntsa Koi Gam Ra Ai Lam Ni
Ya ten hta “internet zinghkri” ngu ai social network (wuhpung wuhpawng shada zinghkri ai, mahku mara, hkuhkau ai lam) grai gumhkawng wa sai re. Dai zawn maka kumla hpan amyu myu hte gumhkawng taw nga ai ya na prat hta amyu shagu, makam masham wuhpung shagu facebook hpe law malawng lang wa nga sai. Social network a majaw kaja ai lam ni nga ai zawn n kaja ai lam law law nga ai majaw social network hte seng na koi gam ra na lam ni hpe tang madun dat nngai law.
1. Tinang a majaw langai hte langai n ju n dawng ai lam byin shangun ai hpe koi gam ga;
2. Tinang a status gaw tinang hpe htawng madun taw ai hpe dum ga;
3. Wanglu wanglang tsun shaga lu ai. Raitimung, kaga masha ni hpe hkra machyi shangun ai lam n mai byin shangun ai;
4. Yu n htuk ai sumla ni hpe n mai mara ai;
5. Social network a majaw tinang kaw gumlau n nga hkra sadi ra ai;
6. Masha shagu gaw tinang a ningmu hte tinang re majaw tinang a aten hpe akyu rawng ai hku jai lang ga, facebook, internet ntsa hta langai hte langai ningdang ai lam n galaw ga. Manghkang ni hta tinang n lawm mat hkra nga ga;
7. Tinang gaw mying gumhkawng ai masha langai rai yang sadi nna lang ga;
8. Facebook ntsa kaw sasana galaw ai lam mai byin yang n galaw ga; hpa majaw nga yang makam masham wuhpung yawng social network lang ai majaw sasana galaw ai lam n awngdang ai sha, sasana hpe jahpyak ai de du wa chye ai re;
9. Facebook kaw gaw shiga nkau mi shut chye ai majaw jep joi nna hti hkaja ga;
10. Social network a majaw “myit ana” lu chye ai. Dai majaw, social network hpe myit n kap mat hkra sadi nna akyu jashawn ga;
11. Social network hpe sadi sahka nna lang ga. Social network a majaw numma ni hte asak kaji ma law law asak sum lai wa sai re. Dai majaw, masha kaba ni mung, social network hpe lang ai ma kaji ni hpe sadi sahka hte yu nna lang shangun ai lam galaw ga. Grau nna, asak (13) ning n hpring shi ai ma ni hpe social network lang shangun ai lam n galaw ga;
Lam shagu hta, kaja ai hte n kaja ai gaw gindun taw ai majaw akyu rawng ai hku jai lang yang akyu rawng na re. Social network hpe makam masham wuhpung wuhpawng shagu lang ai majaw, tinang a myit shadang na galaw ai lam n galaw ga. Tinang a matu rawt jat galu kaba ai lam hta jai lang ga ngu nna n-gun jaw dat mayu nngai law.
Maji Seng Nu Pan


text:
Num Komiti
Buga hpung a kanu num ni hpe woi awn zinlum kanawn mazum la ai hte Hpung a Sasana magam bungli ni hpe woi awn nga ai Komiti rai nga ai. Num Kanawn Mazum Hpawng ni gaw, shada tsaw ra hku hkau zinlum makyit mahkai ai hte, hpung a magam bungli hpe gunhpai nga ai re. Daw Lawk (7) garan da nna Num Hpawng ni hpe bat shagu galaw nga ai hta n-ga, shata mi hta kalang Num Galung Kanawng Mazum Hpawng hpe mung galaw lu nga ai. Kaga Sharin Hpawng amyu myu hpe mung Sub-Komiti garan nna woi awn galaw nga ai.
1. Myu Shayi Zinlum Komiti
2. Nampan Sun Hkai Shatsawm Komiti
3. Malu masha Komiti
Kanu Masat Nhtoi
Num Ni A Tsawm Atsam
Num Ta Hpaji Madun Poi
Num Retreat
Hkawn Ji Sharin Hpawng
Ta Hpaji Sharin Hpawng


text:
Laiza muklum sinpraw majoi manau wang gawk nu hta shanglawt hpung pati hte seng ai majat jaw hpawng galaw ai lam chye lu ai.
Ninggawn Daju Party Komiti a Party majat jaw hpawng galaw ai lam gaw KIO hpung party greng grak ngang kang wa na hte masan sa awng dang ai mung masa hpung byin tai wa lu hkra woi awn hkrang shapraw sa wa lu na matu re nga nna ninggawn daju party komiti amu madu Slg; Chyana Zau Awn April (17) ya shani na hpawng hta tsun ai kawn chye lu ai.
Ndai hpawng hta Ginjaw Komiti Ningtau amu madu Slg; Labang Doi Pyi Sa kaw nna wunpawng mungdan shanglawt hpung party hpaw shabawn ai lam, hpung party a gaw da ai tara, hpung party a bandung, hpung party a makam masham, hpung party shang masha ni hkam la ra ai lam hte party komiti tsang hte tsang mahkri shawn bungli galaw sa wa na lam ni hpe tsun sang lang dan ai lam chye lu ai.


text:
Tatma 88 kaw na Tatma Mho wa tsun ai da, Ya na zawn GInjaw salang ni Nay Pyi Daw de du nna bawngban hpawng galaw ai, Sign htu hkat hkra ladat shaw ai lam ni gaw, ( KIO / KIA ) ni hpe myit garan, n-gun garan ya let, ga law hkat shangun na matu re ngu tsun ai da .....
Ya yang ..... buga ginra hkan na kanu kawa nkau mi a nsen gaw, Myen hte simsa lam la na matu Sign bai htu masai da nga nna, garu kachyi byin taw nga ma ai. Ndai hpe atsawm sanglang dan ra na re .... Ndai zawn anhte myu sha ni a lapran kasu kabrawng byin hkra, myit mala hka mat hkra myen ni galoi mung galaw ding yang rai ma ai.
Dai majaw ngai gaw, Simsa lam la na matu, Sign htu ai n re .... ngu nna
kadun dawk sha htai dat sai .... galu kalang tsun na aten n lu shi na re ....
kadun dawk sha htai dat sai .... galu kalang tsun na aten n lu shi na re ....


text:
Mara Tam Nmu ai Mang Hkang
by Bum Sin Wa Karai Masa
Manghkang hkrai hkrai manghkang hkrai.
Grau nna gaw (Asak 30)ning jan sai ni, galu kaba hpang wa ai mungdan kaw shangai ai ni yawng hta byin nga sai. Makam masham, hpaji, kanawn mazum hku hkau, bungli galaw sha, sut tam, hkawm sa, nga pra lam yawng lawm nga ai. Galu kaba sai mungdan ni kaw grau byin ai hpe gaw nchye lawm ya nga ga ai. Shanhte kaw byin ai grau nga ai. Hpa wa rai ta?
Prat a maka gaw "Post-modernity" kata kaw rai nga ai. Anhte myit jasat nga ai hte sharin la nga ai lam ni gaw "Modernity" lai hkrai rai nga ai. Lachyum gaw, shi a du hkra ladaw hte shi, shi a ginra masa hte shi nga ra ai raitim,yawng hpe nhti nhtang bai li bai la ndi nda byin kau shangun ai gaw Post-modernism rai nga ai. Masha ni ndai ga hkaw hpe atsun nga tim Sinpraw masha ni a matu gaw "word form" langai hku sha chye na la nga ga ai kun. Kadai mung kaning re ai hpe tsun ai rai ta? ngu ai hpe hkrak nchye na wa sai. Lachyum shaleng ai ni law law, htai sang lang dan ai ni law law re. Dai lam ni yawng mung shi a ginra hte grup yin hta byin nga ai lak lai lam hta mahta nna tsun da ai hkrai law rai nga ai.
Generation gap ngu na kun, kaba ai ni ndai pot-modern lam hpe nchye na ma ai. Grai kaba sai ni hkum tsun (Asak 30) jan jang grai chye na yak nga masai. Kanawn ai manang nkau mi tsun nga ma ai. Post-modern gaw Modern hta grau tsaw ai hpe tsun ai le, da. Modern ngu ai gaw lak lai ai hku galaw lu ai atsam ningja hte htung lai maka langai re le, da. Modern age kaw shangai wa ti pyi modern na lam hkrak nchye shi ga ai. Ga si hpe gaw na ga ai na sai. Local knowledge law nna world view hta nshang ai majaw mung mai byin ai, hpaji sharin ai hta hti hka ja na laika buk ni hkum hkra nlu ai majaw mung ndep nhkap byin na sai. Hpa mi rai rai, prat a leng gaw kyi mat wa nga ai re majaw ndep kau sai ngu ai hte gaw hti ngam nga sana sha re.
Dai majaw manang langai hte hku hkau na yak wa sai. Nbung ai ningmu hte kanawn na yak la ai zawn, chye na ai nhkrum jang mung yak nga ai. Kaba ai ni tsun ai ga hpe ramma ni nau nkam madat wa sai. Ramma ni hpe mung kaba ai ni gaw nchye yu chyoi wa sai. Hpung sara ni hkaw ai tara hkaw ga hpe nau nhkan sa sai. Masha ni tsun shagu mung kadai nau nkam sham wa sai. Tinang kaw nga ai lama ma hpe manu shadan mayu wa sai. Tinang kaw lama ma nnga yang asak hkrung nga pra na gaya kahpa dum wa ai. Tsang (10) nlu awng jang masha jahpan nshang dum wa ai. Awng nna mung laklai ai maka mi gaw n lu gran dan tim, manu shadan la hkat ai nbung wa sai.
Masha shagu hkam la mayu ai gaw, sut su na, gumhpraw lu nna arawng tsaw na, mungkan chyam hkawm lu na hte galoi mung akyu rawng ai masha, tsawm htap nna hpaji rawng ai wa rai nga mayu sai. Raitim, shaman chyeju gaw yawng hpe ren di nna shai ai hku she jaw da sam sai.
Dai majaw Post-modern ngu ai prat de shang gabye wa ai ten hta, gara kaw na mi rai yang rai tinang a hkum hpe chye na la ra ai daw, masha ni hpe chye na ya ra ai daw, byin nga ai htunghkring hpe hkap la lu na atsam marai hte ndai mungkan gara de shading sa wa nga ai hpe hkrak sha hkan hkawn chye ra sai hku re. Hkawn hkrang chye na ai lam nbung la na re, raitim layung madi man yawng ra ai daw hpe gaw chye ra na ga ai. Grau nna Mungdan kaga de du kabye shang wa nga ai ni gaw nchye nmai rai nga ai
shing nrai yang, maanghkan hkrai hkrai manghkang hkrai hkrai rai nga na rai nga ai...ngu ai hpe ga hpaw hpaw dat nngai....


text:
By Maji Yaw Htung
31 October 2014
Mungkan mung dan jahpan hpe yu dat yang mungdan (Countries)
240 jan nga ai hpe mu lu n-na, myu baw sang ga (Languages) hpe yu dat yang mung
tinang na kanu ga (Mother tongues or native language) wan 100 jan (More than
100 million native speakers) mungkan kaw nga pra taw ai hpe mu lu ai hku re. Dai
kaw e anhte Jinghpaw Wunpawng ngu ai amyu sha gaw tsa lam shadang mi kahtawk
hku pyi n-mai sawn ai mung lawm nga saga ai re, daini du hkra tara shang
(Officially) tinang myu sha up hkang ai mungdan (Autonomous country or state)
mung grai nlu ai re mung gaw laika hti ai ni chye da chya lu rai nga mali ai
re. Raitim mung, Karai Kasang lata la ai a marang e, sasana hte rau laika hpe
sinna dan American sasana sara ni ap nawng shakut shaja ya ai majaw hte, anhte
jiwoi jiwa ni mung hkap la shakut shaja shadik shatup ai a majaw, daini du hkra
anhte Jinghpaw Wunpawng ngu ai myu sha hpe, mung dan kata sha n-ga mung kan kaw
na mung Kachin ngu ai mying hte myu kaji (ethnic) langai hku chye na hkap la da
ma ai hku re.
Raitim
daini na anhte Jinghpaw Wunpawng myu sha ni a nga pra ai masa (Migration) hpe
yu yang bumga kaw na layang ga de (From highland to lowland) nga pra hkrat wa
ai ding yang rai nga saga ai. Myi hpaw na na ai
hte sut su nga mai ai ni ganoi yawng mung layang ga de du sajang nga sai
hku re. Ga shadawn, Yangon hte Mandalay ga zawn re hkan nga pra taw sai ni a
nga sat nga sa lam (Living style) gaw dai ga na amyu (Myen) grau law ai ni a
kaup ai (Influence) a majaw sat la wat, bu hpun sumli, tsun shaga ai lam yawng
gaw dai ga na Myen ni hte bung pre mat wa n-na anhte mi na Jinghpaw Wunpawng manu
nsam (Entity) yat yat yawm mat wa ai hpe mu lu nga ga ai. Grau nna myi hpaw na
na wa ai ni gaw maigan mungdan de chyam bra mat wa saga ai hte maren, tinang
nga ai


text:
KCCM HPUNG MASHA NI A 2013 WUSAWK
KCCM Magam gun ni woi awn let, KCCM Hpung masha ni hte rau, August (4,5) ya shani hta Cameron Highland de sa nna myit sumru wusawk hte hkring sa la ai lam hpe galaw lai wa saga ai. Cameron Highland de August (4) ya jahpawt hkying (8:00 AM) ten ram hta rawt nna Cameron Highland de shani hkying (12:30 PM) ram hta du shang wa ai. Cameron Highland de du shang wa ai shaloi San Joseph Ginwang up Wa Jau Eugine kaw kabu gara ai hte hkap tau hkalum la lai wa sai. Shana de hkying (5:00PM) ten hra Chyoi Pra ai Missa Hkungga hpe Wa Jau Eugine kawn Jinghpaw Ga hku nawng ya lai wa sai, KCCM Hpung masha ni mung Jinghpaw Htunghking Htawng, Shup Sheng ni hte Nawku Mahkawn lai wa sai. Matut nna shana daw hta Nu Maria sumla hpe Nawku jawng grup yin hpai shinggrup nna akyu hpyi ai lam hpe mung galaw la lu saga ai. Shana de hkying (10:00 PM) ten ram hta Nawku Jawng ndaw pa hta Wan Jang Jang nna Wa Jau hte rau KCCM hpung masha ni shada shachyen shaga ai lam, ginsup pyaw chyai ai lam, yu ngwi mahkawn ni hte ka manawt ai lam ni hpe galaw lai wa sai.
August (5) ya jahpawt hkying (7:30 PM) ten hta Sara Paul Kaiji Naw Naw kawn woi awn let, akyu hpyi myit sumru ai lam, Rosary hti ai lam ni hpe galaw la lai wa sai. Dai hpang hpung masha ni kawn manap shat hpe jawm sha la let Cameron Highland a mying gumhkawng ai, Nampan Sun, Namsi sun, shat mai shatmaw hkai sun ni de hkawm chyai lai wa sai. KCCM hpung masha ni kawn San Joseph Nawku jawng de bai wa nna shani shat ni hpe jawm sha lam nhtawm Wa Jau Eugine kawn shaman ya ya ai hpe hkam la let bai nhtang wa sai lam, wa lam hta Hpalap sun, Hkarum ni hkan mung hkawm chyai nna KL de bai nhtang wa saga ai. Shana de hkying (8:15 PM) ten ram hta KL St. John Nawku jawng de a ngwi a pyaw hte bai du wa lu sai. Ndai Cameron hkun lam hta KCCM hpung masha ni yawng marai (63) tup shang lawm lai wa sai.
WA JAU PETER N HKUM ZAU TANG MADU HTA YUP PYAW
Subscribe to: Posts (Atom)


text: Tsaw ra hkungga ai myitrum manang ni, anhte WP sha ni hpe yu kaji yu roi, yu manawn,yu zingri sat kau mayu rai nna,lai ladat hpan hkum hte sat nat amyu shamyit kau hkyen nga ma ai hpe ya du hkra, n chye na n chye hkam sha re ai Ramma nkau mi hte tsa chyaru hta gadawng bang si ma ai Shanglawt Hpyenla ni hpe yu n dawt dik let daini, "Dai Wa I Myu Tsaw!" Ngu ai Ga baw hte Ga shagawp langai gawp dat sai oi. Grai .... hkam sha ai. (Bai garu hpang wa ai hpyen majan a matu Laiza hte Nawng E Hku buga ni hta aja awa akyu hpyi shakut nga ga ai.)


text:
KIA Dung (36) Ni Myen Hpyen Hpe Bom Hte Hkap Gasat
17/ 3/ 2016 ya shani 2:30am ten daram hta KIA Masat (6) Dap Ba, Masat (36) Dap Dung ginra, Nam Hpatek mare P.T.Ts gate makau kaw Pan Sai de lung wa ai myen hpyen hpung hpe tinang KIA hpyen hpung ni remote Bom (1) hkap adem bun ai hta myen hpyen si hkala lam nga ai rai tim tup hkrak n'chye lu shi ai. Myen ni hkrit nna makau grupyin de majoi hte gap shadam ai majaw Pan Sai mare na Miwa salang yawq Gya Shin pala hkra hkala nna Miwa mung Mang Shi tsi rung de sa da sai lam shiga na chye lu ai.


text:
KIA Hpyen Dap Ni De Myen Hpyen Hpung Ni Htim Gasat Nga
KIA Masat (6) Dap Ba, Masat (2) Dap Dung makawp maga ginra Kuthkai lahta, Manje Sinpraw maga, Kungsa Bum hta September (4) ya shani Myen Hpyen Dap Dapnu (99) kata na hpyen hpung ni jahpawt hkying (8:30)Am aten daram hta kalanag, hkying (11:30)Am aten daram hta kalang laknak kaba ni hte gap sharu bun nhtawm htu shadut lung wa ai majaw KIA Masat (2, 37,38) Dap Dung na Myutsaw hpyen hpung ni hte gasat gala majan byin ai lam, hkying (3:25)Pm daram hta Myen Hpyen nbungli (2) dai gasat gala byin ai shara de sa htim gap garum ai sha n-ga Kuthkai Byuhar kawn Kuthkai-Mungji hkrunlam hpe mung pat hkum tawn da ai majaw dai ginra hta majan grau laja wa na hpe buga masha ni hkrit tsang nga ai lam na chye lu ai.
KIA Masat (2) Dap Dung ginra hta lai wa sai October (1) ya shani hkying (10:35)Am aten daram hta mung Myen Hpyen Dap Dap Nu (55) kata na hpyen hpung ni Mungji de gat sa ai Kawng Lim mare na mung shawa marai (10) hpe mung rim woi mat wa nhtawm Kawng Lim hpungkyi jawng kaw san jep ai lam galaw ai hpe buga shi sawk ni shana wa ai.
KIA Masat (5) Dap Ba, Masat (3) Da Dung makawp maga ginra Laihpawng Bum hta October (4) ya jahpawt manap hkying (4:20)am aten kaw nna Myen hpyen hpung ni Sinat kaji kaba ni hte gap jahte htam nga ai lam na chye lu ai.


text:
Myitkyina kaw nga ai Kachin Politics Watch Group “KPWG” lit hkam Salang.Maran Brang Seng hte KPMRN san htai galaw ai lam
San: Ya yang Jinghpaw wunpawng mung dan hta majan byin nga dingyang hta KIO/KIA ni simsa lam bawng ban nga ai hpe gara hku mu mada ai kun?
Htai: simsa lam bawng ban ai hpe garai ntsun shi yang, ngai na tinghkrai ningmu hpe naw shawng tsun na n-ngai, ndai tsa ban 21 hta mung hpawm Myenmar mung dan a mung masa gaw grai galai shai mat wa sai hpe mu lu ai, ngai hku nna tsun mayu ai lam gaw gap hkat ai mung, mung masa mang hkang a majaw rai nga ai, simsa ai lam bawng ban jahkrup ai mung mung masa rapra ai lam hpe lu la na matu rai nga ai.
San:Anhte Jinghpaw wunpawng myu sha ni hta law malawng gaw awm dawm hpe sha marawn mat sai, mung shawa hpyen hpung ni mung awm dawm a majaw sha gasat ai nga nna tsun ma ai, dai hpe salang wa gara hku mu ai kun?
Htai: anhte myu ni yawng awm dawm hpe tsun shaga ra ai gaw jaw dik ai lam re, rai tim anhte myu ni hta awm dawm ahkaw ahkang a manu gade ram kaba ai ngu ai lam hpe atsawm n-chye ai masha ni, mung masa lam hpe atsawm n hkawn hkrang ai ni tsun garu ai lam mung nga nga ai, bai nna nkau mi mung masa la ni tsun ai ga hpe madat nna marawng nang ai ni mung nga nga ai, teng teng gaw anhte myu ni mung masa hpe kaja wa hkawn hkrang chye na ra ai.
San:ya yang KIO/KIA kaw nna woi awn galaw nga ai mung masa hte simsa lam masing hta, mung masa la nkau mi a ning mu hta san pra ai policy hku galaw shangun mayu ai nga ai, KPWG hku nna gara hku mu ai kun?
Htai: KIO/KIA hku nna majoi hpung hpe hpaw dat masai, bai nna maga mi hku gaw UNFC kaw nna mung simsa lam hpe ladat tam nga ma ai, KIO/KIA hpe yu dat ai shaloi shi hkrai hpe sha dinglik na hta, UNFC hku nna gara hku policy nga ai ngu ai hpe mahtang yu na ra nga ai.
San: KIO/KIA ginjaw salang nkau mi gaw jet ai mung hpawm (shn) federal hpe gaw gap na lam tsun ai, mung shawa hpyen dap gaw awm dawm hpe tsun ai, ndai lam hta mang hkang byin wa chye na kun?
Htai:Mang hkang byin na lam gaw n-nga ai, hpa majaw nga yang jet ai federal gaw gap na rai tim, awm dawm gaw gap na rai tim, mung shawa masha hte mung shawa hpyen dap hta sha madung ai, dai hte maren du na ra ai aten hta anhte myu sha ni a gawng malai tai nna mung masa lam, myu sha lam bawng ban jahkrup na dat kasa gadai hpe rai tim mung chying mung shawa ni lata san nna galaw ra wa na re. Dai majaw mung chying mung sha ni a akyu ara n lawm ai hte anhte myu sha ni lawt lu lam a matu nrai yang mung chying mung shawa masha gadai mung hkraw na nre.
San: Ya hte sha Myitkyina kaw bawng ban ai simsa lam zuphpawng ngut ai hte rau ya Chiang Mai kaw kalang bai galaw na lam na ai, salang wa hku nna hpaw baw mahtai ni pru na re ngu sawn lu ai kun?
Htai: Aten loi la ra na nhten, ya yang ndai lam hpe tsun ai shaloi mahtai hpa baw pru na, gara masa du hkra bawng ban lu na ngu ai hpe asan pra nlu tsun shi ai.
By:Jame Alex


text:
Bangdu La Amyawk a lam Maumwi
(WP Ramma ni a matu yaw shada let ka lajang ai re.)
English-Myen Majan Labau
1885 hta Third Anglo-Burmese War, English-Myen Majan #3 byin nna Myen hkawhkam dan yawng British colony byin mat wa sai. Sam, Kaya, Kachin hte Chin buga ni hpe 1886 ning e hpang nna laksan jat bang la mat wa nna British Burma ngu masat ai mungdan byin pru wa sai. 1947 Panglung Myit-hkrum Ga-shaka hta British Burma a masat Bhamo hte Myitkyina Distitict lahkawng hpe "Kachin State" ngu nna masat la sai re. Anglo-Burmese War yawng masum lang byin ai; First Anglo-Burmese War, 1826 hta byin hpang ai, Myen hkawhkam sum mat ai, Mali hka-nu panglai de wa shang ai daw hte Sittawng hka nu panglai hkin-gau ni, Tavoy-Meik (Mon ga) ni hpe jaw kau ra ai.
Majan #2 gaw 1844 hta hpang sai, Myen hkawhkam sum nna Pegu kaw nna lawu daw yawng jaw kau ra ai. Ndai majan hta Myen hpyen hpung a jaubu-daju gaw Maha Bandoola ngu shamying la ai wa re. Shi a Jinghpaw mying gaw Bangdu La (Labang ni du du ai lawu Sam mung Balawng nga ai ga nna pru ai) ngu ai. Hpyen dap gaw magwi jawn nna chyingbau hte garu gachyi nga let, Mali hka kau e hkap nga ai. British ni a "gun boat" - amyawk kaji hte jak sinat sharawt tawn nna hpri ninggang shakap ai sanghpaw hte lung wa nna amyawk gap dat ai shaloi magwi ni kahpra hprawng dimbri dumbra rai wa nna lagaw dap hpyen la tsawm ra hpe kabye sat kau hkrum mat wa ai majaw asum hkam kau ai. Tim Bangdu La Amyawk ngu ai gaw Majan #3 hta she lang ma ai, dai gaw 1885 October shata e rai sai.
Majan #3, English hte Myen Hkawhkam Thibaw gasat gala byin yang, Myen maga uphkang masa ayai aya n ru n ra rai mat wa ai aten re. Hkawhkam Thibaw gaw Hkawhkam-jan Su-hpaya-Lat nau gumshem ai majaw aten law law nba htinggrum kata e shi makoi nga ra mat ai, nga nna shiga mawng ai manghkang nga ai da. Gasat gala n gun n nga ai hpe chye na nna lagut damya nau sawng nna hpaga lam hta aja awa hkra ai, nga nna British ni ga-up la kau na ngu dawdan dat sai. Shanhte n la kau yang Thibaw wa French ni hte mazum wa na mung tsang ai; dai aten hta French ni gaw Vietnam hte Camobodia de du shang mat sai, Thai hkawhkam dan gaw French ni hte shani nna mazum mat wa sai majaw tsang ai lam re.
Myen maga na manghkang
Hkawhkam Thibaw gaw hpyen dap laknak n lu, magwi mung n law mat sai; larau ladau rai atsam rawng ai hpyen jaubu mung n lu ang mat sai. English hpyen sanghpaw dap langai Mali hka hku nna rawt lung wa sai nga ai na ai majaw Mali hka kau e "bandoola amyawk" sa sharawt tawn na aming jahkrat dat nu ai. Shi a hkringmang ni mung, Bandoola amyawk ngu ai hpa re n chye nna mau ai kaw nna lama mi hpe shabyin tawn manu ai.
English hpyen sanghpaw ni Sagaing lawu e du sai; kaning re hpyen hpung kaba shajin tawn ai lam n chye ai majaw sadi nna angwi sha hka nu a sinna hkingau garet lung wa ai, gan jahkring nna sumtsan yu manpyawng sharawt nna mada yu yang Bandoola amyawk 3-4 tsa sharawt tawn ai hpe mu nna grai kajawng mat sai. Tsan ai kaw nna hpa ba laknak re atsawm n mu lu ai, dai majaw "Aru e....ndai loi sadi ra na re" ngu dawdan nna lawu de htingnut yu mat wa ai. Aten hkying hkum matsat la nna hkan masem shangun yu yang, lu la ai report gaw, "Bandoola amyawk ngu ai re da, tsan tsan n lu gap ai, tim ni ai hkan gaw gara hku rai na n chye tsun ai" ngu wa ma ai da.
English captain wa grai sadi let angwi sha sinpraw hka kau de shani nna manpyawng hte kalang bai yu yu dat yang she Bandoola amyawk ngu ai gaw shawa anum ala 3-4 tsa, labu malu nna maidang dangkang achyang nre mana maka hpe kadawng dinghkrem tawn ai she re hpe mu sai. Shaloi shi nau mani nna kan hpyi machyi mat wa ai, n lu tsap nna gadawng daw yin mat wa sai; shi a npu na wa bai manpyawng sharawt nna mada yu dat, mani nna kadawng galau taw ma mat wa, hpyen la ni mung yawng dai hku rai mat wa nna hkying hkum 4 bai shalai kau ai. Jan shang nsin sin wa mahka e she mahkrai jahkrat nna hpyenla ni laknak hte grim kabye shang wa masai.
Hkawhkam Thibaw hte Hkawhkam-jan Su-hpaya-lat mung woi mat wa na matu shajin tawn chyalu rai taw nga la ai da. Bawng hku hta la nna India Mungdan a sinna maga zunlawng kaji langai kaw sa sa tawn kau ai, dai kaw aprat htum hkra nga mat masai.
2011 Bangdu La Amyawk kun?
Dai ni mung kalang bai shanhte kata e ayai aya rai wa ai zawn zawn, larau ladau hpa-awn atsam kaba ai lam woi ninghkrig n nga mat wa sai zawn zawn, rai masai. Bangdu La amyawk zawn rai n kai, n shawp n kap ai baw shiga shabra wa ai zawn zawn rai nga ai. Anhte a sanghpaw mahkrai jahkrat nna shang wa na aten du wa nga ai kun?
WP shawa hte ramma ni hpe laksan shading nna laiwa sai shaning 50-60 daram hta hkai ai maumwi hpe bai htawn hkai dat nga nngai re.


text:
Hpakan lungseng maga Myen asuya dap hte Wunpawng Mungdan Shanglawt Hpyendap KIA Dapdung (6) lapran, dai hpawt daw gasat gala majan byin wa sai re.
Nam Ya hte Hpakant lapran Kap Maw mare lai, Kum Tsai Zup mare makau KIA hkap sin shara hpe Myen ni shawng sa gap gasat ai kaw nna majan byin wa ai re lam KIA shiga ni tsun ai.
Ndai majan hte seng nna, ginjaw Laiza na KIO shiga dap lit nga ai Du kaba Nhpang Naw Bu gaw ‘Thada Nyi Nawng maga de dai hpawt hkying kru chyen kaw nna majan byin ai’ nga nna Jinghpaw Shiga Dap KNG de tsun shateng ai.
Asuya dap maga Dingda Sam mung, Sinpraw Daw Daju (Y-P-Hk) kata S.K.Hk.-7 (Hpe Hkung) npu Hk.L.Y 107 hte Hk.M.Y 427 ni re lam chye lu ai.
Manap hkying kru chyen kaw nna byin hpang wa ai majan gaw hkying 10 daram du hkra byin nga ai re. Dai hta Myen maga marai (5) si nna hpyendu madang (1) mung hkala hkrum ai lam shawng lam shiga kaw na chye lu ai.
Lai wa sai May praw (5) kaw nna bat mi jan, asuya dap hte Nam Ya, Sam Hkyeng Pyithusit hpung ni pawng nna, Nam Jan Hku KIA dung (6) daju hpe maja n-gun hte gasat wa ai hta KIA ni htingnut kau ya sai re.
Bai nna Laiza maga mung, Nam San Yang mare makau dap galai gachyai hte hpyen shamu shamawt hkawm ai asuya dap ni hte KIA hpyen hpung ni June (25) ya shani kaw nna July (1) du hkra Lazing Kawng mare makau gasat gala majan ni byin nna, Myen dap maga si hkala ai marai (150) jan na re lam KIA shawng lam shiga ni tsun ai. KIA maga hkala nba hpa n nga ai lam chye lu ai.
Asuya n’nan woi galaw nga ai amyusha rawt malan hpung ni yawng shanglawm ai Tsaban 21 Panglong zuphpawng hpe du na August shata galaw hpang na shakut nga ten, Jinghpaw ginra ni hta gasat gala majan ni kaba wa nga ai re.


text:
By
Palawng Naw Tawng
Kachin ngu a amying shingteng lu wa ai, mungkan hta dan dawng wa ai lam gaw majan a majaw re ngu yang n hkap la lu ai masha n nga na re. Makam masham asak, amyu a asak, labau asak ni hpe majan hkat let asak matut ai ni re. Majan a majaw Kachin ngu ai amying shungteng lu wa ai. Majan a majaw Kachin ngu ai hpe mungkan e chye wa ai. Mungkan de dang dawng wa ai. Bai Kachin ngu ai gaw Hkalup makam ngu ai hta ru jung kaba wa ai lam hpe mung n mai malap nga ai. Dai majaw majan galoi mung gasat nga ra ai hte Karai a Munggga hta npawt da ai Hkalup makam hta e hkridun ngang ra ai amyu anhte rai nga ga ai.
1. Kachin a ying lu wa ai lam: Daihpa du ni hte Pisa du a majan.
Aten gaw 1935 ning July shata daram hta Hugawng ga na DAI HPA Du ni gaw India ASSAM mung daw de rap sa nna Jinghpaw Pisa du ni hpe htim gasat ma ai. Masha ni sat, mare kahtawng ni nat kau da ya ma ai da. Ndai lam hpe India mung hpe up ai Englik ni gaw grai mara kaba la ai hte majan wan n kaba wa u ga nga Myen INDIA hkawhkam hte jahkrup nna daw dan hparan na natu INWA e nga ai Englik rung de Aming jahkrat dat ma ai. Dai re ai majaw ndai majan lawan zin na matu INWA e nga ai Englik hpyen du wa Col. Henry Burney hte rau shi a manang wa American Hkalup Sasana sara Eugenio Kincaid gaw 1937 ning January 27 ya shani hta lung wa ma ai.
Sara Kincaid gaw ndai hkrun lam a majaw Manmaw, Sinbo, Magaung ga de du lu nna Gahkyeng ga nga ai Jinghpaw Wunpawng amyu sha ni hte shawng hkrum ai sumtsan Sasana sara tai wa sai. Ndai sara kaba shamying dat ai amying shing teng Gahkyeng nga ai kaw nna Kacheens, dai kaw nna Kachin mying wa ai lam rai nga ai. Dai re ai majaw Jinghpaw Wunpawng amyu shada gasat hkat ai Hugong Assam majan kaw na Karai Kasang gaw mai kaja ai bungli pru hkra galaw dat nu ai. (Sara Zinghang Tu Nan, 100 Ning Jaw Masat Labau Maumwi, 1977, Laika man 14)
2. Kachin ngu ai mying gaw Karai Kasang a mungga a majaw grin wa sai lam.
Ndai majan a majaw Kachin ngu amying shingteng lu wa ai hte Hkalup makam mung anhte amyu ni hta ru jung wa na npawt tai wa sai. Hkalup Sasana Jinghpaw Wunpawng buga hta ru jung wa ai hte Kachin ngu a amying shingteng gaw gin wa ai amying tai wa ai. Yawng jawm hti na Chyum Laika gale na matu Kachin Language nga wa ai hte Chyum Laika Kachin Bible nga wa sai (Sara Kaba Ola Hanson galaw ya ai Dictionary hpe Jinghpaw Dictionary ngu n shamying ai, Kachin Dictionary ngu tsun ai; Chyum Laika hpe Jinghpaw Bible ngu n tsun ai, Kachin Bible she nga ai.) Dai majaw Kachin ngu ai mying gaw Karai Kasang a mungga a majaw lu ai ngu yang mung n shut nga ai.
3. Kachin ngu ai amying shingteng mungkan hta dan hkung wa ai lam:
No 2 mung majan aten lagaw dap hte gasat ai hta mungkan e kaja htum ngu nna shakawn hkrum ai Ingalik ni gaw, 1941 ning hta hpet-sit Japan dap ni hte hkrum ai shaloi sum mat nna shata mali manga laman Myen mung hpe tat kau da nhtawm hprawng mat ra ma ai. Dai majaw mungkan e myi tu myi hkyeng hte yu mau nga ai Japan Nipon dap kaba ni hpe Jinghpaw mung kata de du shang wa ai shaloi, shanhte a majan hta share shagan gumrawng ai kawng hpe Jinghpaw Wunpawng Northern Kachin Levies, Kachin Rangers dap ni nhtang gasat nna kawng daw kau ya ai gaw kaning n chye di mat ai. Jinghpaw Wunpawn Ranger dap ni a dam hpe n hkam lu nna htingnut hprawng mat wa ai Japan hpyen dap ni gaw Kachin ngu ai hpe kade daram hkrit a ni? nga yang Myen ga hku chyahkrau hpe (Hkachin) nga ai nsen hpe na yang pyi hkrit ai kaw du mat ma ai da.
1946 Jan (14-16) hta Inglik hkawhkam malai Sir Doman Smith gaw Myitkyina kaw galaw ai Japan Majan Dang Padang Manu hta sa lawm sai. Ndai majan hta Kachin ngu ai mungkan hta dang hkung ai lam hpe Sara kaba Sword tsun ai gaw, “Kachin Jinghpaw masha ni, dai ni nanhte gaw mungkan hta shagrau hkam manit dai law. Kachin ngu ai hpe anhte America mung kaw masum ning hta kalang mi pyi n na lu ga ai. Rai timung dai ni gaw dai hku n rai Kachin, Kachin nga ai n sen gaw Radio kaw nna minit (minute) masum hta kalang na lu manit dai law, nga nna tsun shakawn lai wa sai (Jinghpaw Prat Shilaika., February 1960).
Ndai zawn Kachin amying hpe mungkan hta dan dawng wa hkra majam hkat ai hta ningtawn ai hte Hpatsit Japan hpyen gumshem hpe mungkan majan hta shawng nnan Padan woi dip ai, Kachin Land kaw na hpyen man woi gayin, htingnut mat hkra woi awn gasat ai Duwa Zanghta Sin woi awn let Putau ga na hpunau Rawang ni shang lawm ai Northern Kachin Levies the Kachin Rangers ni hpe mung n mai malap nga ai.
Dai na laja lana bai byin ai amyu shamyit majan hta Kachin ngu ai gaw America kaw sha nrai mungkan mungdan shagu, shiga dap shagu n lawm n mai, n chye n mai tai wa sai. Kachin issue (mabyin) n lawm yang journal n lu dut ai aten dai ni re.
Ga Hpundim
Dai re majaw majaw Kachin ngu ai gaw hpyen majan a majaw lu wa ai amying re; Kachin ngu ai gaw Hkalup makam a majaw ngang grin wa ai amying re. Hkalup Makam, Majan Nhpan hte Kachin ngu ai gaw garan gin hka da n mai nga ai law.
Tang Madun ai Palawng Naw Tawng
Madi Shadaw laika;
1. Duwa Nanzing La ga kale nna, Duwa Zang Hta Sin ka ai, Dimokrasi Nhtang Hku.
2. Gauri Panlawng Editor, Jinghpaw Prat Shilaika., February 1960.
3. Sara Zinghang Tu Nan, 100 Ning Jaw Masat Labau Maumwi, 1977.
4. Tegenfeldt, Herman G. A Century of Growth: The Kachin Baptist Church of Burma, Pasadena, William Carey Library, 1974.
5. James S Fletcher, Secret War in Burma, 1997.
6. Roberts,William. Pioneering Among the Kachin. Boston: American Baptist Foreign Mission Society, 1911.
7. Sword, Gustaf A. Light in the Jungle: Life Story of Dr. Ola Hanson of Burma. Chicago, Illinois: Baptist Conference Press, 1954.
8. https://www.cia.gov/…/…/kent-csi/vol45no5/html/v45i5a07p.htm


text:
USA hta Hpaw ninghtan Tawn Da Sai KBC Hpung ni
1882, March 19 ya shani Jiwoi Jiwa ni marai 7, Gauri Krung, Bumwa Mare, Nammawk Hka shi hta Rev.Dr Henery Roberts (USA) a lata hta Hkalup shawng hkam la ai kaw nna ya dai ni gaw Mungkan shara shagu de chyam bra hkawm let Kanu KBC Ginjaw hte ading tawk matut ai gaw
USA Mung dan kaw du nga ai anhte Kachin myu sha ni mung rai nga ma ai,
Ya ten hta USA hta Karai a chyeju hte KBC Hpung 10 , hpung masha 1000 jan du hkra law htam wa sai,
Dai buga ni gaw lawu de na hte maren rai nga ma ai.
1.Indiana KBC (Indianapolis,Indiana)
2.Hanson KBC (Huston,Texas)
3.Texas KBC ( Texas )
4.Michigan KBC ( Grand Rapids, Michigan )
5.Virginia KBC ( Richmond, Virginia )
6.Maryland KBC ( Maryland )
7.Omaha KBC ( Omaha,Nebraska )
8.Washington KBC ( Kent , Washington )
9.North Carolina KBC ( North Carolina )
10.Georgia KBC (Atlanta,Georgia)
USA hta shanu nga ai buga hpung nkau mi gaw partnership ngu ai gabaw hte sha kanawn mazum ai lam galaw na lam chye lu ga ai.
Ndai KBCs ni USA a , 1 lang na Hpung shawa zup hpawng hpe July 4-7, 2014 lapran hta Beechwood Hill ,Grand Rapids Michigan ngu ai shara hta Michigan KBC ni madu tai let , Gawdin, Tadin, Kadin, ginsup ai lam ,HKalup hkam lamang , KBCs USA a Ningbaw /Amu Madu hte dap komiti ni lata san shagrin na lam ,Sasana mgam bungli ni hpe bawng ban, dawdan shagrin na lam, Kanu KBC ginjaw na Sara Kaba ni n gun jaw , Hkaw tsun ai lam law law hpe galaw sa wa na re ai lam ni hpe na chye lu ai, sadu shang lawm na hpe mung myit mada ala nga ai lam hpe chye lu ga ai law.


text:
Monday, August 6, 2012
INTERVIEW: KBC General Sec. Rev. Hkalam Samson
Sara Kaba Hkalam Samson kaw nna maigan Mungdan shara shagu hta chyam bya nga ai Jinghpaw WP amyu sha hte hpung masha ni hku nna kanu mungdan hte mahkri shawn makit mahkai na matu shawng ninggam hku nna networking a lam hte kaga grai ahkyak ai amyu sha lam ni hta mung jawm galaw sa wa na lam ni hpe sang lang wa sai..maigan kaw du nga ai Jinghpaw Wunpawng ni a matu htawm hpang shawnglam prat-ban na wa yang kanu mungdan hte mala hka wa lu ai rai nna..galoi mung mahkri shawn nga lu na lam gaw grai ahkyak ai lam mung rai nga ai. OKA
Subscribe to: Post Comments (Atom)